url: =Khuapi sungah nasemin aom nulepa te muhnop manin Bus nuai ah guktuansim :: ZOMI DAILY\nposted on 28 November 2017 at 10:18 am UTC+9:30 Lomkholna: China, News, Sawltak, World\nLeitung ihpianna nulepa pen angailo aomteisam hangin, atamzawtham in kingai mahmahtek hi. Adiakdiak in aneulai, naupangno te’n anu apa te ki lunggulh mahmah phadiaktek hi. Sengam khuaneu khauta pawlkhat ah nulepa te’n atate uh nusia in, khuapi sungah nasemding in paisan uh a, khatampipi thamcipthei uhhi.\nTuabang in anu apa te’n innah anutsiat naupangno nihte’n anu apa te uh munuamlua mahmah ahih manin, khuapilam zuandingin apaikhia Bus khat ii anuai ah tuangsim uhhi. Hih thupiang pen nungkal abeisa Thursday ni in thupiang hi a, azakha asimkha te’n ki khasiat mahmahtek hi.\nTua naupangno nihte pen kum 8 tuak hipan uh a, sanginn ah laisin akipat madeuh in sangin panin taikhiasim uhhi. Tuakhit ciangin Baise City azuanding Bus khat ii anuai ah tuangsim uh cimawk hi. Tua naupangte aomna Guangxi Province, Nazuo panin Baise City pen Bus tawh nai 3 sungbang akipaiding ahihi.\nNulepa munuam luamahmah in Bus nuai, apeikawm ah atuangsim uh hi a, tua Bus pen Xilin County sung aom Station khatah akhawl laitak in tua naupang nihte Security Worker te’n mukhia uhhi.\nBus Station ah nasem khat ii genna ah tua naupangno nihte pen gawngmahmah uh ahih manin, Bus mawtawnuai aom vankoihna kawmkal ah kita uh a, atuangsim uh ahihi ci’n genkhia hi.\nBus Mawtaw apeikawm ah atuangsim uh himawk ahih manin, apuan leh apumpi khempeuh uh vuikhu tawh kituamcip cihi. Bus Station nasem te’n siansuah uh a, tuakhit ciangin sun an nekpih uhhi.\nBus Station Worker te genna ah ataktak in hih naupangno te ii anu apa tepen Guangdong Province sungah nasem in aomcip uh cihi. Ahi zongin naupangno te alungnop nadingin anasep taktakna khuapi sangin anaizawtham Baise City ah nasem in aom uhhi ci’n akikhem cisawnsawn hi.\nNGO te genkhiatna ah China gamsungah anu apa te’n tuabang in khuata ah atate uh nusia in khuapisung ah nasem in kuansan uh cihi. Tuabang in akinusia naupang pen akigawm in 23 Million bang omding hi ci’n NGO te’n genkhia uhhi.\nBehlapna: Naupangtawh kisai in apattahsiam mipil misiamte’n agenna ah naupangno kum 3 pan kum 6 kikalpen “Learning” dingin ahoihpen hun hi a, tuasung in asin, asim khatpeuhpeuh akhantawn in ciamtehthei uhhi ci’n genkhia uhhi. Sumlepaai athupit mahbangin ihtano tezong aneu akipan ih pattah siamding thupi mahmah hi. Naupangno te’n nulepa itna, nulepa ompih kisam phadiak uh cih nulepa te’n phawk huai mahmah hi.\nNa tate’n aneulai in anu apa pen mithupipen, hihatpen leh mipilpen in hong ngaihsut uh hi a, na gamtat bangbang hong etteh gige uhhi cihzong phawk huai hi. Zu nadawn leh natate’nzong zudawn pen ahoihmah sapahding uh a, zudawn pen kihlohding uhhi. Za natepleh, tuibuk, sahdah, khaini nazatleh tuatepen natate’nzong aneutung akipan akisinsin uh hipah hi. Na gamtat bangdan linlianin natate agamtading in na deihsak takpihiam? Na tanu natapa te’n nang lungsim puakzia, nang gamtatzia, innsung ah nakitom phangphangzia, nazi napasal navuakzia, nang dawnbang, nang muambang in hong sulzuihleh nalung akimdiam? Na deihsak takpi hiam? Sawltak #zomidaily\nPrevious: Tulaai Leitung Thuthang tuamtuam te Updates (Nov 27)\nNext: Malaysia guta damiah vaitawh akiman mi 3 te lakah palik nih kihel


timestamp: atn

url: =US ah Amtrak meilengkhat New York Penn Station ah tuahsia ~ ZD :: ZOMI DAILY\nposted on 25 March 2017 at 12:24 am Lomkholna: News, Sawltak, USA, World\nUSA gamsung atai Amtrak meileng khat New York City’s Penn Station ah apei lampipan taalkhia cih Reuters pan kiza hi. Friday (March 24) zingsang Rush Hour hunlaitak in atuahsia hi a, aliam kuamah hongki Report omlo hi ci’n Rail Officials leh Local Media te’n genkhia uhhi.\nHih buaina hangin Manhattan ah meileng alutding leh apusuakding khempeuh ki khawlsakphot cihi. Amtrak te’n Statement akhahkhiatna ah atuahsia alampial meileng pen “Acela Express Train 2151” hi a, Boston panin Washington zuanin apai laitak cihi. Penn Station ah meileng lampi panin apei apialkhia cihi.\nAcela Express Train 2151 kici meileng ii amailam pen meileng lampi panin apialkhiat hangin anunglam pen Platform tungah omlai hi. Tuapan in atungah atuang Passenger 248 te Platform tungah bangmah liamna omlo in ki honkhiathei cihi.\nRelated: Philadelphia khuagei ah Amtrak meileng tuahsia, mi 2 si\nHih meileng tungah atuangkha Commuters pawlkhatte’n meileng ii apang aphutkhakna pen Photo zaihin Social Media tungah khahkhia uh a, akibutloh kampha cihding ahihi. ZD Sawltak #zomidaily\nPrevious: USA, Dallas ah School Bus khat kibung in mi 2 si, adang 20 liam ~ ZD\nNext: A lawmngaihnu adawtlup khitciang in amahleh amah kithahsawm ~ ZD


url: =ANZAC Day & Zomi ~ Pu Zokhai :: ZOMI DAILY\nposted on 24 April 2016 at 7:48 am Lomkholna: Australia, News, Zokhai\nApril 25 ANZAC DAY (ANZAC: Australian and New Zealand Army Corps) Australia leh New Zealand gamliante baan-ah Cook Islands, Niue, Pitcairn Islands, Tonga, Papua New Guinea leh Samoa te-ah kumsim-in kibawl-a, ataangpi gambup tawlngakni (national holiday)-in kizangh-hi. Kei’ omna Australia bang-ah nasia tak-in kibawl-a, gamukte mahmah-in sumlehpaai sik, gammite’nzong tua’ ading lawmhsum zonna atuamtuam, limkilhte, limkhaite, khutbuh, taukual, angkilhlim cih-a kipan phawkna-tawh kizom vanneu bawl-a lawmhsum zonna nasia tak-in kinei-hi.\n1915 April 25 ni-in Australia leh New Zealand Gaalkaappawl-in Ottoman Empire akici Turkish Empire alangdo nading Gallipoli-ah atunkhop ni-uh ahihi. Gaalpi Khatna hunsung Turkish Empire-pen German-tawh gaalpawlkhawm hi-a, Australia leh New Zealand te’ gaalpawlkhoppihte ahihleh United Kingdom, France leh British India ahihi.\nGaaldona ngiimnapi-pen – Ottoman Empire Khuapi Constantinopole buluak (capture) nading ahihi. Gaalphual-ah aliam leh asi gaalkaap-pen Irish 4,000 tawh kigawm UK pan-in 21,255., French 10,000., Australian 8,709., New Zealanders 2,721., British Indians 1,358 ahihi. Gallipoli buluhna thu-in Australian leh New Zealand naakpi-in laaina leh zuansial sak ahihman-in April 25 ni-a luangbei kipiakna-in zuanphawksial ni (memorial day) thupi khat hongpiang sak-hi.\nGaaldona-ah zawh leh lelh-tawh hilo-in amau’ gammi gaalkaapte’ luangbeina leh a’ nunna-uh apiakna ziak-in hih ni-pen gambup tawlngakni-a akibawl ahihi. Gallipoli-ah atunkhawm ni-uh April 25 lian teekteek mah-in kumsim-in kibawl-a, bangni bangni-tawh kituak taleh tua-ni mah-in bawl-in thupisak uhhi. Sunday ni-tawh akituak lehzong bawl veve uh-a, Sabbath ni-tawh akituak lehzong bawl veve uhhi.\nHih ni-in tua gaalphual akuankha-a asilo gaalkaapluui (veterans) te naakpi-in pahtawi uh-a, ningkum bang-in nih leh thum omlaai-in teek cihtak-in teek-uh hitaleh naakpi-in kipahtawi-in zahtaakna lianpi kipia-hi. Tua gaalphual-ah asi mite’ tute tate dongtak-in pahtawinate nasia tak-in kibawl-in, AU-ah zaandiak mah-a gaaltaai peemta leltak ahi kei mahmah nangawn-in khitui luanlawh liang-in kithupibawl mahmah-hi.\nZomi minam kalsuanna hunbeisa khempeuh tuni ciangdong ka’ lungngaih kiik ciang-in akhanglian nampi gamliante’ kalsuanzia-tawh kikeelkii-in kitumpelh ahihlam ka-phawkthak mahmah-a, hih lai honggelh ka-hihi. Zomite-pen Kawlgam kiukna BIA-in British khut pan-in Tonpenna (Independence) hong mualsuakpih taktak ciang-in BIA Makaaipipa Gen. Aung San hong suamlum uh-a, tua asiahuai mahmah huaiham duhop tualthahna leh paampaihna-pen “ahi dingmah” akisak nading-in nungzomte-in thun cihtak-in hongthun uhhi.\nAlipkhaphuai hih gamtatna-pen Kawlgam taangthu-ah ngeina bang-in kizom to-a, Gen. Aung San kisuamlum-a akipaampaih mahbang-in ama’ zom Gen. Ne Win-zong ahun ciang-in paampaihna thuak-in asihciang nangawn-in kuama’ theihloh phial-a sisim dinmun tung-hi. Tua azom Sein Lwin, Saw Maung, cihte bangciang tungta cih akitheilo khop-in thuneihna akilaak khiat phetleh athu mipi-in za nawnlo zahdong hito-a, tua nung-a thuneipi Gen. Khin Ngyunt-zong thongsung (tu-in asuahtaak saam hang-in) kideenna cihbang-in kizom toto-hi. Sr Gen. Than Shwe-zong bang hongci dinghiam cih kitheilo dinmun hi-a, I’gennop bulpi-pen: Makaai masate zahtaakna kipialo cihthu ahihi.\nHih Kawl Gamuk makaai lubawkte Gen. Aung San longal zahtaakna piakding akilawm lo-zong himai uh-a, ahitazong-in amau’ khawisa penglam gaalkaapte beek-in vaangpia-in pahtawi beekleh leitung ngeina hi bilbel zaw-hi, ahizong-in “na’ vawh bang-in na-at ding” acihbang-in kisualto giapgiap lel-uhhi. Hih paizia-pen taangtuan-a thumaan leh muanhuai, upa zahtaak asiam mahmah ngei khinsa Zomite’ sung-ah up ngamloh zahding-in hongtung-a, minam kalsuanna naakpi-in cina-suuk mahmah, kigiakpih ta-hi.\nMinam min paulam-in kipawlna tuamtuam tam cihtak-in tam-a, minam vei taktak leh minam’ phattuam nading ngiimna taktak-tawh asepsuah taktak mitmuhding haksa mahmah-hi. Biaknalam-zong tuabangmah hi-a, makaai upa cihkhat lunggulh thei bilbel-in makaai upate’ neihding kilawm thukhualna-a kipan leadership skills te neilo-in pawltuam saatna, kipawlna tuamtuam phuhna naakpi-in khang-in “leitung buppi” bang huamkha pahpah zawzeen dinmun-ah Zomite tualbial laaitak-hi.\nKipawlna khat-in tua kipawlna min-pen Lailam ahihleh Zolai-tawh kisai khempeuh athupiibawl-a, aphungvuhding, Ngeinalam ahihleh Zongeina-zong akician-a aki zat khollohna Tedim, Kawlpi peuh pan-a akiphuaktawm laam/la maimaite’ sang-in Zola, Zolaam kiciantak tuni dong-a akisakna akilaamna khuate-ah research bawl-a a promote-ding cihbang-in amau’ kipawlna min-tawh kituak tuplehngiim nei-in, tua tuplehngiim-tawh kituak-a sepsuahding ahihi. Ahizong-in, min leh mimal dawkna, neekzonna ciangbek-tawh kitaaklah thei mahmah-uh ahihman-in kipawlna min hoih mahmah napi-in amau’ pawlpi, meeltheih naaihuai, lawmta kimaaingaap pihteng-tawh “Leitung Bup” pahpah uhhi. Atelsiam ding-in Pasian-in khuak ciimna hongguan tahen!\nAtung-a angsung lungtang-in Zomite hong nawnvalh ahihman-in Zomi ataangpi-in amau’ pawlpi-mi, amau’ political party member, amau’ khuakuam-mi, beh, meeltheih cbt (PPPKKBM) ahihkeileh mi khat-in bangzahta-in minam’ ading luangkham-in mapang taleh lupeiisan lel-a, bangzahta-in gaalmaai-ah si taleh kitheihmawhbawl ngam tazen uhhi. Amau’ PPPKKBM ahihleh bangmahlopi pumphat gawp, pahtawina tuamtuam, Zomi buppi sung-a Ngalliam, madawkpen, pilpen cbt cihzahdong-a kihaiidemna tuihual naakpi-in khang-a singkhuah suangtum ataih luapluap hun ahihi.\nTua tuihual tung-ah khenkhatte-in “Zomi” aci nuamlo, “Chin” mah amitsuan denkeei ulian mipil masate naakpi-in thupiisak leuleu-in genthalim-in gelhthalim uhhi. Zomi vaai ahihleh Zomi bekmah kigenleh ahiding., Zomi ahilopi Zomi mi-thupi lak-ah helloh ziauding thumaan ahihi. Ahizong-in atung-a PPPKKBM ziak mah-in “Zalian mahmah, hau mahmah peuhleng ‘Zomi hikeng’ ci-in ka-koko zong-in Zomite-in ‘Zomi Ngalliam’ ci-in hong pahtawi veveding, hong maaivil veveding” cihbangphial lungsim omkhinleh kilawm kalsuanzia kimu thei-hi.\nAnzac Thupuak hongsau zeel-in, vei-khaak leh lungsim hongphawng thu-in: Zomi Minam zil-a luangkham, nunnapia mite, liamlawh baailawh mite, suplawh baailawh mite a’ Zomipihte mah-in zahpih-in paampaih thei den-a, tuabang lungsim minam sungpan-in akhiap-siam mateng minam kalsuanna cidam ngeilo dinghi ci-kim theiciat lehang lunggulhna ahihi. Tua hi-a, anuai-a dotnateng I’ lungsim ciat-ah dawng lehang:\nAthu-in “Zomi” cici napi-in “Chin”-mah akici teeiteeite hih dotna-tawh kisai lo-hi. Kam-tawh “Zomi” cihcih kawm-in “Chin”-tawh vaai ahawmden, vaai apaaikaanden, ahuai ahuam bang-a thugenden mite kihel theilo-hi. BSPP hunlaai-a “Chin OoSii Yone” khawng “Zozum” cih miaumiau daan-a mipihte akheemkheem mite kihel theilo-hi. Tuabang hileh atung-a dotna 3 bekbek lak-ah Zomi bangzah a-om tam?\nZomite-in gaaldo lo-in “Ngalliam” suaknuam uh-a, gaalphual phu ngamlo-in gaalkaapmaang seem-nuam uhhi. Amau’ gaalphual aphu masate’ sang-a ahaangsanzaw, akipiazaw, athupiizaw-a akimuhding haanciam uhhi.\nSeem lo-in aseem uut uh-a, vawh lo-in aat-nuam uhhi. Mi’ vawhsa atding mitsuan uh-a, avawhte paampaih uhhi. Kam-tawh democracy cici napi-in taanglaai tote bang-a kibawlding lunggulh uhhi. Hihte khempeuh aki-khiap mateng Zomi leh Zogam cidam ngeilo dinghi. Zomi Pasian’ Thupha! Zokhai\nPrevious: Zomi Zogam Zopau Zolai ~ Hau Za Cin\nNext: Vondeih Kep Ding – 31 (Pau Khan Kap)\nZogam thuthang kaihkhopna: Haimual Motor kibung & Tuithang gunlei vai


url: =Sangsia te mawhpuakna a thupitzia :: ZOMI DAILY\nposted on 1 September 2015 at 12:25 pm Lomkholna: Article, Pautunthang, Theihhuai\nLaihilh nasep (Teaching Profession) pen na dangte sangin thupi in zong haksa zaw hi. Teaching profession pen zong aki tangsam mah mah khat hi mawk ei. A lunglut lote adingin naupang laihilh pen thubaih vetlo hi. Tua ahihmanin in sangsia pen a lunglut ngiatte bekin sem leh hoih hi. Sangsia te laibu bekah ki-nga lo in leitung khantohna tawh kizuiin naupang pantah siam le uh deih huai.\nAmau mah tawh aki bang mihing a uk ding ahihmanin ki pumpiakna lungsim sangsia ten nei thei leh hoih hi. Sangsia te pen leitung a puahpha thei, a kikhelsak thei leh a siasak thei te ahi uh hi. American Man of Letters akici Henry Adam in, “ Sangsia ten mihing nuntakna ah thunei uh hi” ci hi. Bang hang hiam cih leh naupang khat nuntak nang pen sangsia te’ makaihna tawh kisai peuhmah hi. Tua ahihmain sangsia ten khasum ngah nang bek in sem kei uh henla, bangci’n naupangte mi lawhcing ka suaksak thei diam cih ngaihsun zaw le uh hoih ding hi. Dr. E.A Pires bangin, “Sangsia te dinmun bang lianin gam leh nam om hi” ci hi. Sangsiate a hoih leh gam leh nam zong hoih cihna hi pah mai hi.\nSangsia hoih leh sinna hoih piakkhiat nangin formula khat “teaching efficiency = Ex – F” zat kuul hi. Hidanin hilhcian leeng; Expertise(siamnalna)X Enthusiasm(lawpna)X Expression(gencianna) – Frustration(lungkiatna). Lungkiatna pen a hoihlo pen ahi hi. Sangsia ten lungkiatna a neih tak ciangin a sangnaupangte tung pan in lam-etna bangmah nei ngam lo hi. Tua in cikmah ciangin lawhcinna pia ngei lo ding hi. Mark Twain in zong,” Mihoih hih ding thupi hi ahizongin tua sangin sangsia sem a midangte hilh thupi zaw lai “ ci hi. Rabindranath Tagore in, “ Sangsia te pen mihing lungsim sal taanna pana a honkhia ding tea hi uh” ci hi. Hih pan bek in zong sangsia te mawhpuakna a liatzia kitel mah mah hi.\nDr. Hussain in” Naupang makaihna ah leitung lam-et bei in a om phial zongin naupangte adingin lam-etna mun nihah om thei lai hi. Tua pen sangsia te leh nute ahi uh hi” ci hi. Naupang ten a etteh pipen uh a nute uh leh sangsiate hi takpi hi. Tua ahihmanin sangsia ten sangnaupang te’ etteh takin ka om hiam cih kisit pha dih un. A mau nuntakpih theih dingin bang na nusiat uh hiam? Sangsia hoihlo khatin sangnaupang hoih a piansak nang baihlo hi. Ahizongin sangsia hoihin sangnaupang hoih piangsak zaw hi. Bang hang hiam cih leh naupang ten a siate uh etteh mawk uh hi. Tua ahihmanin sangsiate naupangte etteh taak dingin om sawm ta hen.\nSangsia te tawh kituakin sang dinmun zong om hi. Cihnopna ah sangsia hoih omna pen sang hoih hipah lel hi. Tua mah bangin sanghoih lo result sia cih khawng pen sangsia te kicin lah man ahi hi. Sangsia hoih omna pen sang hoih hipah hi. Sang hoih omna khua pen khangto hi. Bang hang hiam cih leh mihoih tampi tua sang pan in a khankhiat man hi. Tuabanga khantohna a omna khua pen khua nuam ahi hi. Tua bang khua nuam a pian theih nangin sangsia ten vaipuak nei cihna hi. Sangsia te mawhpuakna pen thupi mah mah mawk hi. Sangsia te pen midangte sangin a siamna uh zong sang zaw hi. Tua ahihmanin khuataang leh pawl sungah zong zat luat ding ahi uh hi. Ahizongin tua khuasung leh pawl sungah a kizatna un amau mawhpuakna buaisak keileh deih huai hi. Sangsia te adingin Pasian nasepna pen a neekzonna uh anasep mah uh hi pah hi. Tua pen amau adingin a First Duty uh ahi hi. Classroom teaching a buaisak zah dongin pawlpi leh khuasungah kizat ding hi sam lo hi.\nEducation is all-round development kici hi. Pilna icih pen na khempeuhah khantohna cihnopna hi. Result hoih pen sang hoih tehna in kizang hi. Result hoih zong thupi sam na vena hi zongin education in a tup pen result hoih bek hi khin lo hi. Sangsia ten naupangte a picin hun dong ua guihtheih khamtheih a zatloh nang un a lungsim uh zawhsak le uh hoih hi. Cidamna a thupi zia khawng zong limtakin kihilh huai. Tua bek tham lo in diktatna, thumanna leh midangte huhnopna lungsim te naupangte lungsimah tuh ding ahi hi. Lai lam siam lua kisa in distinction in a pass phial uh zongin kham theih guih theih zangin mawk le uh tua pen khantohna bukim kici thei lo hi. Tua ahihmanin laisinna bek hi lo sangnaupangte nuntakna mailam kalsuanzia ding nangawn lamman ah khak ding thupi hi.\nNidanglai India gam sangsia te “guru” kici hi. Tua a deihna in destroyer of Ignorance” cihna hi. Haina a susia te hi mawk uh hi. Sangsia te pen tua zah donga min pha ngah ahi uh hi. Sangsia te pen miallak pan khuavakah hong honkhia in khantoh nang lam hong lakte ahi uh hi. Zahtaak ding leh pahtawi dingin kilawm mah mah hi. Ahizongin a mawhpuakna uh a thupi zahin na a sem takpi uh hiam? Pawlkhat in na hoih sep nuam lo thei uh hi. Sangsia nasep pen nadang tawh kibang lo in haksa zaw hi. Veina leh deihsakna nei te bekin lunglut takin sem leh hoih hi. A lunglut lote adingin baih lo ding hi. Ahizongin a lunglut leh veina a neite adingin lawphuai mah mah hi. Missionary nasep mah tawh aki bang phial hi. Midangte adinga thupha suah theihna khat hi.\nI gam leh nam a khantoh theih nangin sangsia ten mawhpuakna lianpi nei uh hi. Zogam sunga sangsia sem ten a min bekin sem lo in lawp tak leh veina tak tawh hong sem dih un. Tua picing khin te sangin sangnaupang ahi laite tungah lam-etna tam zaw hi. Tulai taka sangnaupang te pen den ciang hun a gam leh nam makai dingte ahi uh hi. Namdang ten naupangte a neulai mah un gam leh nam itna lungsim guan uh hi. Mizoram bangah naupang te “Mizo kan ni kan hmel a tha, kan tum a sang bawk si” cih tawh pantah uh hi. Tua in naupangte lungsimah ki muan ngamna neisak hi. Zogam sunga sangsia sem ten sia hoih hih hong sawm dih un. Tua hileh sang hong hoih ding hi. Sang hoih omna khua pen mi hoih mi lawhcing pianna hong hi ding ahihmanin naakpi takin khantohna hong om ding hi.\nPrevious: Rev. Dr. Kap Cin Thang i pianna Tunnu Pi Khan Khua Niang in hongnusia\nNext: Laibung Khua mincipna ~ Rev. Kam Do Thang


url: =Hong kidenna suangte tawh kulh ciangin ~ Job Cinpi :: ZOMI DAILY\nposted on 1 September 2018 at 9:34 am Lomkholna: JobCinpi, News\nHong kidenna suang tawh kulh ciang ding cih pen thubaih hi lo hi. Bang hang hiam cih leh suang tawh hong kideng leh suang sang a khauh zaw molh le hiamte tawh kithuk nuam zaw thei lai hi. Pasian kammal sungah hong samsiate samsia kik loin thupha tawh thuk inla hong bawlsiate adingin thungetsak in, ci hi. Hih bang lungsim a nei mi tampi om lo hi. Tua mah bangin hih bang lungsim a nei zote zong mi mawkmawk om lo uh a, mi thupi mi lian dinmun vive tung uh hi.\nNa thu a hoih genlo on dinga, na thalawp mahmah laitakin na lungkiat nading hong gengen pawlkhat om ding hi. Na sep na bawl khempeuh a sia lam a hong muhsak hong gensiatsak om ding uh hi. Na gual zawh ding, na matut ding hong haza a ong langpan zong om ding uh hi. Hih bang mite tawh na khansungin khat le nih tawh na kituak kha ding hi.\nTua bang mite tawh na kituak ciangin na lunggimsakin lungkham dingin na ngaihsut khak leh lunggimna sim loh na ngah ding om lo ding hi. Tua bek tham loin amau lunggulhna a tangtungsak, a gelna uh a cingsak na hi zaw lai ding hi. Bang hang hiam cih leh amaute in na lunggim ding le na dah ding hong deih uh hi. Tua ahih manin amaute kammal thupisak kenla lunghimawhna in nei kha kei in.\nNa lungsim pen na pumpi mah tawh kibang hi. An ginalo an hoih lo cihte kin loin a om bang bang ne le cin a sawtna ah na cidamna su kha ding hi. Tua hi leh na pumpi thahatna kiam dinga natna ngahin na ci na ding hi. Na ci a nat ciangin zatang na nek kei leh na natna suuk semsem ding hi. Natna pawlkhatte pen zatang bek tawh dam thei lo a, zatui kisun le’ng a dam pah om thei hi. Tua bang hi kei leh a sawtna ah natna nasia semsem dinga nuntakna beilawh thei lai hi.\nTua mah bangin lungsim sungah ngaihsutna hoih lo, lunggimna, buaina, dahna cihte ngaihsunsun le’ng a sawtna ah lungsim damna sukha thei hi. Awlmawh loin tua bangin om suak hi leh a sawtna ah lungkiat natna zong kingah thei lai hi. Tua ahih manin na lungsim kemcing in. (Mahatma Gandhi) Lungdam, Job Cinpi (Zomi Laisim Nuamte)\nPrevious: Nisim in mat hong kila ~ Tdkhen\nNext: ZAM Thupuak :: 02 Sep 18 (phalna omlo te mat kipan kikding)


url: =A Hoihlo lak ah Khat :: ZOMI DAILY\nposted on 1 January 2015 at 5:59 pm Lomkholna: Article, Thawntuang\nLengtong Kam Khen in, “Ih ki gen siatsiat zong ki khel theilo hi ve hang…”, a cih zong adikna om tham hi. Hong ki nial theihlohna mun mipi mai, ” Pulpit tung”, panin mikhat peuh gensiatna cihpen thu hoihlo lak panin a siah huai penpen khat ahihi. Pasian thu tangko na mun, phatna mun, ki niam khiatna leh lungsim piak khiatna mun Pulpit ahih manin a Siangtho lungsim hoih pen tawh zat ding pen ki sin huai hi. Khua lak vakvak in a vakna mun panin a hoihlo amuhteng Pulpit tung panin gensiat behpih cihpen nuntak gimnam nawn hetlo mikhat hita hi.\nGensiatna ahoihlo vive tampi lak ah thum gen leng:\n1. Ih gen siat mi in hong thei kha keeilo in ih om pih mi khatpeuh kiangah midang khat gen siatna cih pen phattuamna om hetlo kampauna hi aa, kei hoih ing thupi ing cihna hilel ngel hi. Thulang genna ahih manin a vekpi in he..he..cih pih pah huailo hi. Hih bang mite na muh khak ciangin a nai ah om kha kei in. Phat tuamna lampi hong lak ngeilo ding mi khat ahihi. Tua bek hilo nang mahmah zong mun dangah hong gensiatna mun om tham lai ding hi cih phawk in. Thu kuppih het kei in.\n2. Tuhun Online Media hun ahih manin zuu mun sa mun panin khat kiang bek in zong Online Internet panin mi khat peuh gensiatna zangh thei hi. Mimal ki gensiatna pen mimal ngaihsutna ciangciang hi phot ahih manin mipi adingin phattuamna pia hetlo hi. Mipi vai leh mimal vai ah Zomiten ki khen siam thei mahmah ahih manin Online sungah lai ki khah khat peuh Mipi ading vai thupi cihte…Mimal ading vai thupi cihte ki khen siam mahmah ta hi. Tua ahih manin online panin Thuthak leh Thucin mipite adingin phattuamna a pia thei ding thute ah Zomibup ki mainawn mahmah ahih manin mimal vai ki gen siatna tawh abuaite ki awl mawh man nawnlo hi.\nthawntuang3. Mipi mai panin Biakinn Pulpit tung pan maw, Meetting na lak pan maw…cihte panin ki gen siatna pen Mipi a zakha, a ngaikha mipite adingin Pulpit/mipi mai-aa ading pa pen vangbei huai mahmah khat ahihi. Khantohna ding bang zah a thugenna lak ah aom phial zongin a naak sianglo Tuizawn tawh ki banglel hi. Tua ahih manin ki hoih genna cihte Zomibup in ih zat theih keileh zong Pulpit/mipi mai tung beek panin zangh kei beek leng hoih ding hi. Bang hang hiam cihleh na dinna munin a Siangtho mun ahihi.\nHih a tunga thute ka gen ciangin Zomite hih bangin ki gamta hi cihna hilo hi. Leitung mi khat peuh a hoihlo agamta mi khempeuh hih bangin a gamta tamzaw hi cih a gen ihihi.\nZomite khantohna ahoih ngaihsutna lam ah ki niam tuanlo ahih manin a ki lawm a ki tuak in agamta kam apau minam ihihi.\nZomi Angvaan (Pasian Angvaan Zomi)\nPrevious: Dialect & Ethnicity (Tualsuak awkaih & Minam) ~ JK Kam\nNext: Itna leh Sex Sex Sex ~ Tg. Samuel Nas\nTauleng thupiang ZRA leh Kim Tuang vaitawh kisai Siamsin kipawlna pan tangkona\nNu Piang Ngaih Don vaitawh kisai zaksak kikna (13 August 2016)


url: =Malaysia, KK Airport ah Bomb cih kammal azangkha Engineer khat kiman ~ ZD :: ZOMI DAILY\nposted on 22 February 2017 at 7:20 pm Lomkholna: Malaysia, News, Sawltak, World\nMalaysia gamsung aom Kota Kinabalu International Airport ah tuzingsang in pasalkhat avanpuakding Checkin abawllaitak in asungah alauhuai aomhiam ci’n nasemte’n adotleh “Bomb” ci’n dawngkik ahih manin, Airport Police te’n manpah uh cih Bernama pan kiza hi.\nTua akimanpa pen Engineer khat hi a, kum 40 aphakhin khat ahihi. Malaysia gamsung Sarawak State sungpan akhangkhia Sarawakian khat hi a, Brunei gam ii PR (Permanent Resident) zong aneikhat ahihi. Kota Kinabalu ah ahawhpak hi in, Royal Brunei Airlines tawh aciah khiakikding vanlengtual ah aom laitak ahihi.\nTuzingsang Wednesday (Feb 22) zingsang 7:45am hunpawl in Kota Kinabalu International Airport ah Luggage Checkin abawl laitakin asungah alauhuai aomhiam cih Checkin Counter te’n adot uhpen Bomb cih kammal genkha citciat hi. Agei aom Malaysia Airlines Berhad pan nasemte’nzong na galzakpahlian uh ahih manin, Airport Police te mansakpah uhhi.\nAmahzong khial kisa mahmahin Airport sungah tuabang kammal zat huailo cih kiphawkin thuumkik hi. Ahi zongin apau khiatsa kammal tawh kizui in vanleng tungah kahkhuan kipialo in, avanteng zong ki hemkhia hi.\nPolice te’n avanteng hoihtak sitcianna nei uh a, ahi zongin asungah bangmah alauhuai, apuakkhamthei van bangmah mulo uhhi.\nAvan sungah bangmah akimuhloh hangin Sabah Police Central Lockup ah kipuak veve a, tualai ah thusitna neidingin kikem hi. “Section 506 of the Penal Code for criminal intimidation” cih thukhun tawh thu kibawltheiding cih kiza hi.\nRelated: Ciamnuih zong ahoihbek ciangkhat\nPrevious: Makai hoih ih cih kua te hiam? ~ Kolbe Tuangpu\nNext: Kim Jong Nam ii luanghawm GHKL zato pan kiguksawm ~ ZD


url: =Global Buanli Family: Tulaai Leitung Thuthang tuamtuam updates Dec 2, 2013\nTulaai Leitung Thuthang tuamtuam updates Dec 2, 2013\nNasep neilo khasum tawmlua in cimawh in a omkha Zomi te USA gam sung ah I omkha hiam??? Naikhat $11 pan kipan ding $14 dong , nasepding Plastic khatveizat vante bawlna Dart Container company ah mi 60 kisam a, English kisam sese lo Zopau,Kawlpau thei leeng kingah. Kei tawh teengkhawm ding ongpai un.\n· December 1 ni in Australia gam Melbourne khuapi ah Daw Aung San Suu Kyi in Zomi tawh kisai genna nei. Hih mun ah alamdang mahmah in thukidong tampi te mee sawk a asawk hi a Zomi te dotna sawk kha sese hi. Anuai a link ah ki-enthei\n· Afghanistan khawpi Kabul a Indian Embassy a First Secretary leh Head of Chancery aseem Zomi sung ah mipi khat ahi Pu LT Ngaihte,IFS in (Indian ForeignService) ding in United States sunga NewYork khawpi aom Indian Embassy ah Consulate General of India dinmun len ding in kiteelkhia , April,2014 pawl in ongpai tading hi.\n· WZC makaihna tawh Zomi sung ah om meengmeenglo Political talk show Tulsa khuapi a om Full Gospel biak innpi ah 11/28/13 ni in kibawl a politics taktak thupi tak in dotna dawnna leh genkhiatna Zomi khangno sung a politics lam siampeen ding a ki um mawh Pu Zo Khup in sualciatciat hi. Asawtlo in Kaman leh laaimal tawh gelhkhia kik in ongkhah ding hing. Tun hiah nangai phot un. https://www.youtube.com/watch?v=nYrlif3QfDc\n· Pi Zen Za Vung Vangteh khuami in Dallas khuapi ah November 29,2013 ni in ongnusia a, December 6,2013 ni in leisung ah kituh tading hi cihthu kiza hi.\n· China leh Japan te East China kituh in vanleeng tawh tawh kilek zialzial laaitak uh ahihman in bang tuavaai vaanding in USA Vice President Joe Biden Tokyo khuapi 12/02/13 ni in tung ta a , Beijing khuapi dong hawhsuakding hi.\n· USA gam New Yoke khuapi ah 12/02/13 ni in meeileeng khat kibung in mi 4 si a mi 60 vaal nasia tak in liam uhhi. Meileeng akibut na athu haatlua ci uhhi.\n· November 24 nipan kipan Thailand gam I Prime Minister Yingluck Shinawatra anasep khawlding a angen mipite khawlnuamlo uh ahihman in 12/02/13 ni in khitui luangsak bomb tetawh palik ten denggawp in akibuai mahmah ban ah Prime Minister Yingluck Shinawatra in mipi te ngetna asanzawhlohna genkhia hi.\n· Israeli PM Benjamin Netanyahu leh Minister 6, ninih sung taamding in Vatican, Italy 12/02/13 ni in vahawh a Pope Francis tawh kimukhawm in Middle East kilem nadingtawh kisai nasia tak in kikum hi ci in a Vatican thuthang in genkhia hi.


url: =Pentecost leh Babel Tausang Ki Keelki (4) ~ Rev. Fr. Damian Dal :: ZOMI DAILY\nposted on 24 September 2015 at 7:15 am Lomkholna: Article, Biakna, DamianDal\nBabel tausang akisiatna dingin, Pasian in tua Babel tausang alamte ii pau, kammal leh awsuah te khat le khat kitelkhial sakin, khat le khat kitukalhsak hi. Tua ni pan kipan in, amau te pau kitelnawnlo, kammal kitel nawnlo, thukhat in luangthei nawnlo, awkhat pau in lawngkhat in gingkhawmthei nawn lo uh ahihman in, nasepna te ah zong sepkhat in semkhawmthei nawnlo, ngimna khat neikhawmthei nawnlo, tupna khat neikhawmthei nawnlo uhhi. Amau te ngaihsutna kipumkhatthei nawnlo, thukhat genkhawmthei nawnlo, la khat sutkhawmthei nawnlo ban ah, munkhat ah omkhawmthei nawnlo uhhi.\nLaisiangtho sungah amau te Leitung munkhempeuh ah kithehthang hi, ci in nakigelh hi (Piancil 11:8). Leitung min le vang deihluatna, leitung lungsim leh leitung ngeina te tungah kibualluatna in awkhat pau in, lawngkhat a inga, nakkhat luangkhawmin, annkuangkhat a uumkhawm innkuankhat nangawn hong thehthang hi. Hihthu hangin, kithehthangna, kikhenkhapna, kitukalhna te in, Pasian deihloh nuntakzia te ahihna thu Babel tausang lamte tungtawn in Pasian in athusiangtho ahi, Laisiangtho sungah honghilh ahihi.\nTua hi leh, Pentecost in Babel tawh bangci kikeelki hiam cihthu i sutkhawmlai dinghi. Babel ah paukitukalhna piang hi. Pentecost ni in, Khasiangtho vangliatna hangin, paukitel in, pau kibatlohna, kammal kibatlohna, awsuah kibatlohna te hangin apiang ahi, mihing te nuntakna ah apiangden ahi, khat le khat kitukalhna, kilehdona, kikhenkhapna, kithehthangna te bei sak in, “pau leh kammal” kitelna piangsak hi.\nPentecost ni in, pau kibanglo minam tuamtuam te, akithehthang minam tuamtuam te in nungzuipi te gen lungdamna thu pen amau pauciat, amau kammal ciatin za in, tel uhhi (Sawltak 2:7–12). Pasian Khasiangtho in mite gawmtuah in, mite khat le khat kitelsak a, mite pumkhat suaksak hi. Khasiangtho in kilamdanna, kibatlohna te leh khat le khat hongki keelkisak thute tungah ama vangliatna tawh zem in, tuam a, Jesu Topa sungah pumkhat, awkhat, nakkhat hongsuah ahihi. Khasiangtho in kikhen khapna piangsaklo in, kimelmakna piangsaklo a, kithehthangna piangsaklo hi.\n1. Khasiangtho Awging: Amasa penpen in, Pentecost pawi ni in Khasiangtho in awging leh meikuang leiilim tawh hongkilang hi (Sawltak 2:2–4). Leii in paukhiatna awging ahihi. Tua ahih manin, Pentecost pawini in Khasiangtho in, leitunga dingin “awging” ahihi. Tua Khasiangtho awging pen mite lei panin paikhia, gingkhia, kigenkhia, kisutkhia ding ahihi. Hihthu hangin, meikuang leiilim zangin, thu ummi te tungah hihthu nakilangsak hi. Tua ni in, tua Khasiangtho angah te paukhiat kammal te pen mite in amau pauciat in za uhhi ci in Laisiangtho in honggen hi.\nKhasiangtho awging hi a, akigenkhia kammal leh akigen khia thu in Jesu Topa gupkhiatna thu ahihi. Hihthu hangin, Sawltak sungah, Khasiangtho tawh kidim in, Peter hong dingin, Topa Jesu gimthuakna, sihna, athawhkikna leh amamin hangin mitampi te in gupna angah nading leh, tua gupna angah theih nading un amawhna pan un akisikna ding thu hangtak in nahilhin, nagen hi (Sawltak 2: 14–41).\nPeter in thuhilhna pen azami khempeuh te in amau pauciat in za uh a, amau kammal ciatin telkim uhhi. Hihthu hangin, Khasiangto ngah mite thugenna in, mite khenkhia lo dinga, mite gawmtuahin, amau te Topa sungah pumkhat sakhat asuahding ahihi.\nBabel hun lai a, akithehthang mite, leitung min le vang, nam le gui, pau le ham, zia le tong kibatlohna, kitukalh nate hanga kithehthangna, kideidan na, kikhenkhapna khempeuh te tungah, Pentecost ni a hongkumsuk Khasiangtho in hong gawmtuah kikin, Leitung min le vang ding hilo in, gupkhiatna hongpia anungta Jesu Topa min le vangdingin pumkhat, awkhat tawh Babel lamlo in, Christian nuntakna alamdingin hong mapi kik ahihi.\nPrevious: Ngaih Anglai Zal Dingin – 12 ~ Hau Za Cin\nNext: Ka muhpak US Gamthu pawlkhat (5) ~ Awn Za Pau


url: =Naungek kepzia ~ Khambawi :: ZOMI DAILY\nposted on 5 July 2016 at 11:07 pm Lomkholna: Health, News\nNaungek kepzia (The Disney Encyclopedia of Baby & Child Care)\nWalt Disney Company in naupang taa ding cartoon leh datsian tampi bawl uh a, leitung ah a minthang vangvang company a hih lam ih theih sa hi. US gam Hyperion laito pan in naupang te aa dingin a suah tung pan a khang cin dong koi ci kep ding cih tuh laibu bawl uh hi. Tua pen The Disney Encyclopedia of Baby & Child Care hi. Naupang Specialise Doctor a minthang mahmah 4 in a gelh uh ahi hi. Hih laibu sung ah\n(1) Suah tung pan Naungek te khantoh zia\n(2) Naungek te Madawk Kep leh Khoi zia\n(3) Naungek Tung-a piang thei nat/thuak na zia leh\n(4) Naungek Cidam na leh Natna tuamtuam aa ding A pan Z dong encyclopedia cih teng ki hel hi.\nHih kong khak ding sung ah bel, ” Infant and Child Development,” thulu teng kong khak sawm hi. Tua sung ah naungek khat ong suah phet pan kipan in kum 6 aphak dong uh thu ki gelh hi. A thu te pen, Scientific mahmah na pi in, a gelh te laikun pan in cidamna lamsang tawh kisai khollo mipi taa ding tel nop pah mahmah dingin gelh uh a hih man in, zaknop in, sim nop hi.\nKawl laibu pan kong tei sawn hi a, original a sim kha te na hi uh a, Kawl lai in a sim kha te na hi uh zongin ka tei khialh na leh a kisam a om khak leh maingal tak in nong puah sak kik ding uh ong thuum nuam masa ingh. Zomi inn kuan, a diakin nupi ciil pawl khat aa dingin phattuamna om simtham dingin lamen ka hih man in, deihsakna tak tawh kong hop sawn kik hi. Nasim man un phat tuam na om takpi ta hen.\nKhawk Khatna: Suah Tuung Pan Kha Thum Gual\nSuahtung meel leh sa puak zia\nNaungek’ khua phawktheihnate\nAma thu a ong tat-thuk kik nate\nNu Nawizu piakna leh Bawngnawibung piakna\nNaungek aa ding akisam takpi vanzatte\nLungmuannang Masak Ding (Safety first)\nBuaihuaina Nei Naungek\nA Thupi Mahmah Thumasa: Nu & Pa Dinmun Ngah Ciilna\nTacil neih hun pen nu leh pa aa dingin lung lawp diipkuat hun ahi hi. Tua bang hun pen nu leh pa ten nau tawh kisai in bangmah tuak ngei nai lo uh a hih man-un, dotnop tultampi a neih laitak zong ahi uh hi. Kha tawm khat khit teh bek, nau kep zia ding, ahun man, nai man tak-a sep ding dan amau thu in ong sem thei lel ding uh hi.\nNaungek khempeuh in amau khan zia nei tek uh hi. Milestone a kici nuihmai, lu phong, khupbok, tu thei cih a ciapteh huai khangcin-nate pen pawlkhat in kinawh takin kaan tan hi. Pawl khat lah kaai hi. Bangbang ahi zongin naungek te ii a kha masa kha thum pen a thupi simtham hun ahi hi. Naungek in midang tung abelh kieukeauh hun pan damdam in belh loh ding kisin hun ahih man hi. Hih hun teng kheng to khin vet leh bel nauno in mi te leh kiim leh paam tawh a kizop zia pen a lang nih tuak ong hi ta ding hi.\nA suah cil kha masa lam te ah nu leh pa tawh naungek kikal kizopna ngah nang hun thupi ahi hi. Naungek in bang kisam hiam cih pen theih ding sin hun ahih man in, lungduai in thuak siam kul hi. Na sinsa teng tawh naungek tat zia teng a ki tuak hiam ci-in na et kak ta dihdih ding piang lo hi. A thupi ah bel, naungek na it a, na kin nak leh ki cing hi. Nu leh pa in naungek kep ding lunglut in lungdam takin hih zo semsem, naungek leh nu leh pa a lang nih aa ding hoih semsem ahi hi.\nLia, Taang Vonno Ong Muak Ungh\nNaungek numei no, pasal no, khoi in kep nasep pen a lunglawp huai, a diipkuat huai, a gim huai pi in, ong hi heethaat sak novel khat sim tawh kibang hi. Ta-cil nu leh pa te bang bel akikheel na te aa ding kigin kholhna bangmah om lo ding hi. Naungek aa ding nu leh pa aa ding a tuah ciil uh a hih man in hih sin nate ah, khialhna om veve ding hi. Na nauno pongman nawiteep, ihmut cihte pong man a neih ma in, sun leh zan akhialh akhel kik ma in nu leh pa’n sepdan kepdan te hi zelzuul lai tadih ding hi.\nTua hun laitak in, naungek aa ding kep dan khawng a man ngap tam ci in na lung hih mawh ding hi. Sepdan bawldan te hi daan mah ahi tam ci in na muangmawh kha ding hi. Na tua cih khak leh patau gawp in siavuan pi te kiang lah pah daidai ding kul lo hi. Naungek no ten lungsim puakzia, sandan tuamtuam nei uh hi. Pawl khat a daih hiithiat hang, pawl khat ki bawlbawl thei hi. Na nauno a hi hiithiat lungsim puakzia ahih leh nasep nabawl dan baih ding hi.\nTua bang hun teh, nawi piak hun a kipan, nausial zia, om zia dongin na kiang a ten ong hilh ding uh hi. Pawlkhat bel tu dong mah aki zangzang thei lai ngeina kikep zia ahih teei hang, a tam zaw pen ahi lian tak hi khol lo thei zaw hi. Science tawh kisai ngaihsutdan hilhna hi lo hi. Khang thak vai nawn lo hi. Tua bek tham lo in, nang leh na nauno aa dingin akhial pi-a ngaihsutdan hilhna zong hi thei ngel zen hi.\nTua man in mikim piak ngaihsutdan teng na kawi zuih sangin, a nuai a bangin zui-in, nang mahmah in khensat in sem in, ci-in ong hanthawn nuam ingh.\nTua pen bel naungek ii ut te na theihtheih nang hanciam in. Gentehna, naungek suak tung khat aw suak in awng, kap cih te pen, a gil kial hiam? A zun kawt hiam? Ek baang hiam? Cih na khen theih ding hanciam ding ahi hi.\nTua bang a naungek ong lah zia leh tong te na theihtheih nang na hanciam tuung lam in, na theih dan khial kha thei hi. A hih hang damdam in ong nuam toto lel ding hi.\nA Kaal Masa Te: Suah Tuung Meel Leh Sa Puak Zia, Na ta pasal, ta numei na sit tel ciangin anuai a te na kin kul hi.\nA Lai Gui\nA suak tung naungeek ii lai gui tawng pen a suah zawh ni 10 pan kaal tawm no sung in ama thu in pulh khia lel ding hi. A kiat baih nangin hanciam se ken.\nNausuak sak syama a hih keh nurse khat peuh in a lai sil zia ong hilh ding hi. Spirit na pap sa pat siangtho bekno khat tawh a lai pen na zut sawp ding hi. (A lai bul sawp masa, lai dawn sawp nih na, lai kiim- gil tung sawp pan ding- lai tei pa tuah thu).\nLai kisiat loh nang daalna in tawdap bombi (Diaper) na zat leh a lai tawh a ki suk khak na ding mun ah a vang no khat bawlsak tawm huai hi. Tawdap bombi a mai lam pen, lai nuai ah khepsuk sak le cin zong ki ngah hi. Nau tawdap tawh na tuam leh zong a lai na suk khak loh, na net khak loh dingin ki dop huai hi. Lai pan in si tam a luan leh, a lai bul kiim vun te a san leh, a bawk leh lungno lut a hih manin siavuan te lah ding ahi hi.\nA Vun Meel\nA suah phet in naungek ii pumpi tung Vernix a ki ci, akang khal, a thaau khal tawh ki vuk thei hi. Naungek pawl khat ii nungzang ahih keh liangko tung ah mulneel asah thitheuh akual in kaal khat bang om thei hi. A cidam naungek suak tung te’ vun mel pen vunmel-in-san a akual te zong om thei hi. Tua pen sisan luan zia kician nai lo a ziakai, pawl khat te ah ki vung lai a hih man hi. A suak cil naungek tampi tak a vun uh ton thei hi. Pawl khat bang a vun keu in ki hok thei lai hi.\nA suak ciil naungek te vun pen naipaak thei pahpah hi. Tua pen Jaundice ( a ta wa ) piang hi ki ci hi. Sisan a-tui-san kitapna pan ong piang a hi Bilirubin melpiangsak na namkhat hangin a naipaak ahi hi. A dang hangin naaipaak ahih kei nak leh hih melpiangsak na pen naungek pumpi in ama thu in hepkhiat sak hi. A vun naaipaak a uat luat leh siavuan te lak in a si sit sak huai hi. Sisan sung ah Bilirubin bang zah takin tam cih theih nang a hi hi. (Kawlgam ah bel si et sak sang siavuan ten mit-et in a tuahngei thu tawh khensat na tam zang zaw hi. Dr.TMT)\nBilirubin a tam lut leh naungek pen Ultraviolet kici khayaanlun dat nuai ah ni 1, ni 2 khawng koih kul hi. Tua teh Bilirubin pen pumpi in a laak khiat na man laang sak tuam ding hi.\nA suak cil naungek te’ pumpi tung a kimu thei ciaptehna te min lamdang a pia om hi. “Sahang peh” cih (lu, mai, gawl tung a paakmel a pawl a om te). “Moongolian Ma” cih (nung zang, taw tung khawng a ki mu thei akang khawkpi te). Hih bang te pen nau ong gol tawh ki zui in damdam in mangthang lel thei hi.\nA nu gil sung a om lai in, naungek te in a khutpi uh, a hih keh a khutme te khawng a kam uh tawh tawp thei uh a hih manin a saibawk piangin, khat veivei a sa phual thei hi.\nOng pusuah in a suah na kuahawm ah a sawtsim naungek te mai tang pen, dumdup thei hi. Tua bang vun te pen ni sawt lo in bei mang hi. A hih hang naungek lu pen tawn peupau in, peek dehdah khawngin ong suah leh a ngei a bat kik nang ni tawm vei mah sawt thei hi.\nPawl khat suah pih ciaptehna te pen a tawntung a om suak thei hi. A suah cil a om ciaptehna te pen, om suak ding om suak lo ding cih ki gen khol thei lo hi.\nA suak ciil naungek te lutang sau zah pen apumpi sau zah ii seh li suah seh khat pha hi. Khangham te aa tawh teh leng tam zaw pek hi. Naungek lutang koi bangin a om zong, a lu liam baih deuh leh ki lawm hi. A siip ah alu guh te kipeh nai lo ahih man ahi hi. A siip ah a khuak adal ahi a special cial khat om hi.A sung a a liam theih nang panin dal zo tham lel hi. Tua man in tua mun tung, luvun tung sawp siang nang lung nuam tak in kisem thei lel hi.\nA suak cil te pen a ngawng uh kip nai lo hi. Tua manin, ama thu in a lu phong zo nai lo hi. Nau na dom teh a lu leh a gawl pan kop in na dom kul ding hi. Nau ngek a lusu suk khak, a ki pei khak hang lau kul lo hi.\nA Numei Pasal Van leh A Nawi Te\nA nu ii hormone pen a nau suah ciangin sang lua a hih man in, pasal ahi a, numei ahi zongin asuak tung te nawi leh numei pasal van te gol thei hi. Numei no te’ van te ah sisan them bang luang niingniaang cih zong ki mu thei hi. Tua pen angeina hi. A sawt lo in kam ding hi.\nAmasa Pen Nawizu Piakna\nA suak cil naungek pen anu’ nawizu piak ding hoih pen hi. Anu nawi ih piak ding leh amasa in ahoih ding kisam hi. Nu gil sung pan ong pusuah khit teh lol tak a piak pah ahoih pen hi. A suah zawh ni tawm vei sung a ong pusuak a nu’ nawizu pen tuisik bangin siang hi. Nawizu cil ci ni. Nidangin bel tua nawizu cil ah tha piang sak atam lam ki thei lo hi. Ahih hang ama thu a apiang tua nawizu cil sung ah a tui dat, tha dat ki kim takin a ki hel ban ah galdalna system ii natna lut zawh loh nang dalna vante ki hel ci in ki thei ta hi.\nAsuak ciil naungek te pen, a suah khit ni masa lam in tha dat tampi a kisap khol loh hang tui dat leh nu nawizu pan a sawn in ki ngah thei natna dal dat ngah ding ki sam hi. Naungek khoi leh kep zawh nitampi ong sawt teh bek nawi piak hun ong man ding a, naupang gol in a khan nang kisam tha dat zong ngah ding hi.\nNu’ nawizu a hi a, nawibung na pia a ,a nih tuakin a hi zongin bang hun in pia ding cih pen naungek khensat sak ding hoih pen hi. A huampi in gen le hang, a suak ciil naungek pen nai tawm veivei asawt sial in nawi piak ding kisam hi. Naungek pawl khat leuleu pen nawi duh pahpah uh hi. A hih theih lai teng naungek pen a nu inndei sung a koih huai hi. Zato te, nausuahna inndei te ah, naungek pen a nute tawh koih khawm kha ding cih khawng tu lamteh kizang ta hi. Tua bangin ih koih na hangin nawi piak hun pen nu leh pa in ih sehsak sangin naungek a gil akial teh tepsak theih na ding naupng pen ama thu-a nawinek hun a sehsak ih suak hi.\nZato ah nau ih suah leh a zenzen in zato te thukhun te in hih banga hih ding ong khak tan leh tung siah te tawh kiho in ki ngen thei ding hi.\nNawi bung tawh nawi na piak leh asuak ciil taa ding aki lim bawl nawimuk te zat huai hi. A tam zaw ah sai a ki zuak naimuk te a vang golpi hi kha thei ahih man in, a van ki bawl nai lo te ei thu in lei in, a vang hoih bek dingin phim tawh ih vut vang kul ding hi.\nInn ih tun tawh teh nawi piak hun damdam in ong ngeina semsem ding hi. Tua bang hun ciangin nau a kah teh akah sialin nawi duh hi khin den khol lo ding cih ki dawm in. Naungek pen a gim leh, a kisial dan khawng nop a sak kei leh, ahih keh angeina sangin a valin a ki phawn leh kap thei hi. A thu dang khat pan in ah, naungek pen a huh hi ta napi, nawi piak hun tung ta na pi, nawi a tep nop kei leh, gtn- nai 3 bang ki hal keei ta in nawi a tep kei leh a nu leh a nau aa dingin buaina hi thei tham hi. Anu a nawi gau lua ding hi.\nNawi piakna vai a lem nang in athupi ah naungek nawi kham tak a tep khak ding leh lem tak-a a tep theih ding ahi hi. Naungek in nawi tep dingin kiging khin ahih lam leh nawi kham ta ahih lam a lah lam anu in a theihtheih leh nop pan ding hi. A ngeina seh ma un a nu leh a nau aa ding a lem khit loh lam a tuah ding mah uh ahi hi.\nNawi piak zia gen ni ci leng, nawi a lang tek pen minit 5 ta bang piak ding kisam hi. Damdam in ah, cikciang nau in nawi duh ding, bang tanvei bang tep ding, cih te a nu in ong seh thei to ding hi.\nA cidam naungek pen a gihna amanlaang in ong kah hanhan ding hi. A hih hang tha khat thu in hi khol lo thei hi. A tatak in a kaal masa ah a gihna kiam kik ek thei hi. A tui danin kiam ahi hi. Kaal nih na a tung dong akiam sa agihna dim kik lo ding hi.\nNawipia nupi khempeuh in nau in nawi khat vei a tep teh bang zah bang tep uh cih gel thei lo uh a hih manin ka nau in a nawi a kham ngap tam maw, a ki ciang tam maw, ci in lung himawh thei uh hi. Naungek in a hun manman in tep in, nawi a tep khit teh nawi kham dan in om a, a lungkim danin na muh leh tua pen nawi kiciang ci in ki genthei hi. A hoih pen bel, naupang ii khan zah pongman in ih teh ding ahi hi. Cih nopna ah kha khat khat vei pound ki teh, ban tuuk teh cih dan ahi hi. A khan dan angei abat det leh, nawi piak, nawi tep na te kicing cihna ong lak hi. Naungek zun leh ek zong angei bang, bang lo cih pen a tawdap ni khat 6 vei pan 8 vei ciang ih khek khak leh a pongman hi.\nA Suak Ciil Naungek Kep leh Khoi Na\nZato ahih keh nausuahna pan ciah lam ah nurse te in a nu kiang nau nawi piak zia, nau sil zia, leh a tawdap khek zia hilh ding hi. Siavan te kiang a lah huai din-mun zong hilh ding hi. Siavuan a hih keh akivadiak naungek siavuan na tel ding leh tua siavuan pen a siamthap kul ding hi. Na kiim na paam ah a om zong ahih kul hi. A mi mahmah zong na theih hi leh hoih zaw lai hi. A nu te zong a suah khit uh teh akivadiak OG te tawh akisam bangin lah ding ki lawm hi. A suak ciil naungek pen bel a suah zawh kaal nih teh akivadiak naungek siavuan tawh lah ding hoih pen hi. Tua sang kin lah ding a kul leh lah ding ahi hi.\nNaungek ii nopsak na leh lungdam nang in koi cih leng hoih ding hiam cih pen a nu in damdam in tel toto ding hi. Naungek te pen khat leh khat ihmut zia ahi a nawi tep zia ahi zongin kibang lo uh hi.\nNu leh Pa te’ Tawlngak Hun Ding\nNaungek suah zawh kaal masa lam in, nu leh pa pen tawlngak ding mel thei lo in, naungek bekbek tawh hun bei thei zaw uh hi. A nu aa dingin bel a pumpi tawlngak ding bek sang val zaw lai hi. Lungsim liinglawn na, kah na, dah na cih te piang thei zel hi. A gai kawm sa in hormone kikhel hi. Tua te pen hormone ki khel hang hi. A zenzen in a nu pen a suah zawh kaal khat sungin a lungsim a kia danin a om paisuak leh siavuan tawh ki kup kul ding hi.\nA suah khit kha masa tung teng in nu leh pa ihmut cimlo uh hi. Tua bang hun ciangin sep loh a phamawh inn na te lo buang adang inn nasep te mangngilh bawl lel in. Tua ahih keh inn kuanpih dang te, lawm leh gual te, veng leh paam te kiang ah huhna ngen in. A zenzen in naungek aa ding sep ding a tam mahmah phial zongin tawl nga zelzel in. Lampi ah pusuak in la tawmvei bang lam siau in.\nA zenzen in na naungek a ci dam loh na khat bang khat aneih leh inn ah ong khoi pih ding nurse ahih keh zato lam syama ahih keh inn teng khat peuh tawh ki huh sak in. Naungek pen ni khat khit ni khat thu ong thei ding a, hat in khang ding hi. Naungek pen nu leh pa, beh leh phung, pi leh pu, lawm leh gual te’n lamdang a sak zah khop in theih tel hak phial a ong khang pak ding hi. Khambawi\nPrevious: 21 century Panglong ah federal tatak ilamen zo diam\nNext: Sial piannathu ~ Pu Zel Khup


url: =Sinna 13: Hun Nunungah Lungsim Kikheel - Zomi Adventist Innkuan\nSinna 13: Hun Nunungah Lungsim Kikheel\nLesson 13 June 22 – 28\nHun Nunungah Lungsim Kikheel\nSABBATH Nitaaklam June 22\nTukaalsung sim ding: Malachi 4 : 5, 6; Matt. 11 :14, 15; 17:10; 1 Kings18 : 20-45; Matt. 3:2.\nKamngah: “En un, tua a lauhuai lian mahmah, Topa’ ni hong tun ma in, no te kiangah kamsang Elijah kong paisak dinghi. Amah in pate leh tate lemtuah in, a kilemsak kik dinghi. Tuabang a hihkei leh Keimah hong pai in, na gam khempeuh uh ka susia gawp ding hi.” (Malachi 4:5, 6).\nHun tuamtuam ah i nungta a, hoihzel hoihlo zel hi. Bangkua zong thahat zel thanem zel in kisiagawp thei hi. Bang dinmun peuh i tung zongin, Pasian’ kamciam khuavak sungah i om ding a, eite lametna tuate bek a hihmanin i len kip cinten ding hi. Bang dinmun peuhah om taleng tua Pasian kamciamte in, eimah, i innkuan, i pawlpi a ding a hihi.\n*Tu quarter kaal nunungbel sungtengin, Lai Siangtho tangthu, kamciamte, leh thupiang tuamtuamte i sin ding hi. Eimah khatciat a ding thu hoih tampi i sin ding hi. Kua na hi a, koi ah na om a, bang dinmun na tung zongin haksatna, launa, dahna te nei teitei ding hiteh. Tua te kawmkal ah, eite thuakna hong theitel bek thamlo, eite lungmuanna bulpi a hi Pasian i biakkhak i hampha mahmah hi.\nLungsim a Kheelzo Genkholhna\nElijah hong pai ding genkholhna tawh kisai in, Lai Siangtho thak ciaptehna te tawh enkaak in. Malachi 4:5, 6; Matt. 11:14, 15; 17:10; Mark 6:15; Luke 1:17.\nMalachi hunlai in, mipite Pasian’ zolna ah, “Keima lamah hong kihei kik un, kei zong note lamah kong kihei ding hi.” a cih ciangin, a dawnkikna vuah, “Nanglam ah hong bangci kihei ding ka hi uhhiam” (Malachi 3:7) na ci uh hi. A patau kamsangpa in khanlawh na’ng hunthak khat vaihawmsak kik hi. Elijah bawl khanlawhna phawk sak kik (1 Kings 18:17) hi. Malachi in, Elijah hong paikik na’ng pen, “Amah in pate leh tate lemtuah in a kilemsak kik ding hi” na ci hi (Malachi 4:6).\nJew mite taang upna khatah, Elijah mahmah hongpai a, Messiah hong pai nading tangko ding ci’n um uh hi (Matt. 17:10; Mark 6:15). Ahih hang, Lai Siangthothak i ciaptehna ah, tuiphumpa John hongpaina tawh tangtung hi (Matt. 11:14, 15; Luke 1:17).\n“Lungsim kihei” cih kammal a khiatna bang hi in na um hiam?\nGentehna te khiat theihding dan tuamtuam om kha ding hi. Israel mite leh Topa kikal ah leptuahna hih tuak hi. Pa munah Pasian (Isa. 63:6), a tate tungah a hehna pan a lungsim hei (Micah 7:18, 19), Ama’ kiangah ciahkik dingin zol (Isa. 44:22; Malachi 3:7) ci hi. Khangthak te in, khangluite’ cihtakna sa kamciam tetawh kizomkik hi. Khanglui lai pate’ upna te ki hilh kikik hi. A gam alei mahmah in thupha sang leh sanglo zong, amau thumaan leh maanloh tungah kinga hi (Deut. 4:29 – 31). Inn- kuan ki itna thaksuak sakna zong ahihi. Nu/Pa leh tate kizopna mahmah zong, Pasian tungah thumaan na mah tawh a hihi. Nu/Pa leh tate kizom a, mawhpuak kilakna zong gam leh lei thupha saanna tawh a kizomcip a hihi (Pro. 2:21).\nSee also Zirlai 12: BABULON CHUNGA RORÊLNA\nPasian tawh kizopna leh innkuansung kizopna te in koici kithuap a, koizaw masa zaw ding hiam?\nSidonian minam, Kumpi Ahab zi, Jezebel in, Baal biakna hong lutpih a hih manin, Israel mite nakpi takin kiamsuk mahmah hi. Pasian makaihna sungah, hoihtak a ki teng ding kimlai, unau kitenna, angzuakna leh adang zualzanna te nasia takin zatpih hi. Tuabang a biakna kinialna a tam laitak in, “Jehovah keima’ Pasian” cih khiatna min a nei Elijah hong dingin Baal nakpi takin nial hi.\nElijah’ hanciamna hangin, dawi upna pan nuntakna thak ah a kikhelsak manin bang muhthak khatpeuh a nei hiam?\nGuahkang ding a cihpan a kipan, Elijah pen, a kisawm pahlian a hihi. Jezebel pianna lam, Sidon gam Zarapheth ah meigong khat kiangah Pasian in kem khinkhian hi. Elijah in tua meigongnu khauhtakin na hopih phot hi. A nunungpen sathau, anvui te tawh mailamthu ding Pasian muang a om ding a deihsakna hi. Tuanu’ upna pen a gen cimtheilo tangthu hong suak hi. Zeisu na-ngawn in ama’ thu gen hi (Luke 4:26). Ni tampi sung anvui leh sathau a bei hetloh ciangin, meigongnu in Jehovah Pasian tel semsem hi. Dahhuai takmahin a tapa neihsun cina in silailai hi. Elijah kiangah a dahna va ko a, a kim a pam a ombiakna te in, mawhna hangin, tate meihal biakpiak na in piakkul cih upna te tungah khuavak tangsak hi (1 Kings 17:18 leh Jer. 19:5; Micah 6:7 saikaak in).\nA tapa tawh a omkhop kik thei manin, Phoenician meigongnu a dingin, khalam khantohna bang om thei hiam? 1 Kings 17:24. Ama kammal te pan bang pilna peuh i ngah thei hiam?\nTuanu’ dawnkikna in Elijah thupuak muibutna hong lak hi. Nuntakna ngahkik a, nuta a kigawmkik theih ciangin, Pasian upna a lung sungah hong neithei hi. Tulai sermon tampi hilhnapi, khalam a lumbek om uhhi. Mimal in, thumaan nuntakpih in hileng mi tawh kizopna nuamin, mi tampi kikhel ding hi.\nInnkuan pawlkhat te’n bang kigawmkikna kisam uh hiam? Kigawmkik na dingin bang kamciam te in lametna hong pia hiam?\nBiakna Tau lam Lungsim Hei\n1 Kings18:20-45 simin. Bang thupiang hi peuhmah hiam? A kammal te kibang hetlo mah taleh innkuan a dingin, a thukhun te bangci kizang thei hiam?\nCarmel mualtungah, Elijah in, Israel mite, a innte, a leitangte a cidam nading in, tanglai pate’ upna ah ciahkik dingin sam hi.\nNitak Biakpiakna: Lawki siampu te’n, a biakpiak dinguh a lungkiat uh ciangin, Elijah hong kipan hi. Amah om hithiat lel hi. Tuani in, biakinnpi sung a Pasian’ gupkhiatna nasepnate kilangsak hi (Ex. 29:41). “Ka kiangah hong pai un” ci a hongsapna (1 Kings18:30) in, (Matt. 11:28) a mawhneite hong zolna hong phawksak hi. A lampial tate a ding a dah Nu/Pa te in, a lampial Israel te Pasian in itna takpi tawh tawlngalo a, a zolzolna te hong phawk kiksak hi.\nElijah i bawl biakna tau in, innkuan sungah Zeisu hong gupna i laptoh ding hong phawksak hi. Innkuan biakpiakna tawh, Pasian i hopih thei a, Ama’ thumaan te zong i kihawmsawn thei a, i lungsimte zong Amah i apthei hi.\nPasian in Elijah thungetna a dawn ciangin, a mite ama’n lakik cihna a hihi. (1 Kings 18 : 37) ah “Amaute’ lungsim Nanglam ah heikik khin na hihna, hih mite in a theihna dingun” na ci hi. Eite lungsim Pasian lamah i hei theikei a, Ama’ hong sapna dawngding i hibek a, Amah’n hong piakhong hi.\nA kaangtumthei mei in, mawhnei te tungah kiazawlo a, biakna tau tungah kia suk hi. “Pasian tawh a kibangin midik i suak theih nadingin, mawhna a neilo Khazih pen, eite tang dingin mawhneimi a suaksak zo hi” (2 Cor. 5:21) a cihna Zeisu akawk hi. Mawh pulakna leh Pasian phatna kammal te mipite in paukhia uh hi. Pasian sapna a sang zolo lawki siampute kithatlum gai hi. Guah hong zukik in, a leitang uh hong damkik ta hi.\nNa innkuan biakna tau bangciang tunghiam? Puahphat a kisap khakleh na koici puahphat ding hiam?\nJordan lam Lungsim Hei\nGabriel genkholhsa mahbangin (Luke 1:17) leh, Zeisu’n a kipsakna (Matt. 11:14; 17:12,13) bangin, Lung-damna thu gelhte in tuiphum John pen Topa hongpai na’ng “thupuakpa” ci in kipsak uh hi (Matt. 11:10; Mark 1:2; Luke 7:27; saikaak dingin Malachi 3:1).\nJohn’ thupuakte in bang lamsang hi phadiak hiam? “Lungsimhei” thupuak a hih theihna koibang teng hiam? Matt. 3:2, 8; 14:4; Mark 1 4; Luke 3:3, 8, 9,11, 13, 14.\nLokhopa in leitaakpi khozaan in a puahphat bangin, John in zong, mawhna te pulaak a kisik kik ding hanthawn hi. Mi nuntakzia tuabang linlian hi a, ei leh ei ki sittelna, eima omzia telcian na lo puahmah tawh a hoihzaw piang theilo hi. John thu- puak in, mipite lungsim, Pasian sianthona lamah heisakin, ama’ dikna lunggulhsak hi. Kisik kikna maan cihpen, ki niamkhiatna tawh Pasian huhna a ngen a, a ki puahpha mi a hihi. Ngaihsutna daipi tawh, Abraham ta kici pong a, angsungkhual mite, pate’ upna thuk zongpha dingin hanthawn hi.\nTuiphum John i thupuak in, Zeisu hongpai na’ng lampi koici sialsak hiam? John 1 : 35-37; 3: 27-30.\nJohn in, Zeisu pen Pasian’ tapa ahihna hong lak hi. Mipi tungah tuabangin pulaakna (John 1:29, 36) tawh a lungsim uh Topa’ lamah heisak hi. Andrew leh John’ sawltak a dang khat leh lungdamna thu gelhpa John te in, Zeisu ki tuiphumna pan a paikhiat uh ciangin, Zeisu’ nungzui a suak uh hi. Elijah thupuak in ki sikkikna bek gen hilo a, mawhna pan gupkhiatna zong hong genlai hi.\nTuiphum John in, na bangkua sung hong siik hileh, bangteng hong gendingin na um hiam?\nTHURSDAY June 27 Hun Nunungah Lungsim Hei\nEi Adventist te in, tuiphum John dinmun ah i om hi. Kisik kik na’ng thupuak in, Zeisu kum masakna’ng lam sialsak a, eite’n zong nihveina hong kum theihna’ng lampi i sialsak hi.\nThungetna tawh Luke 1:17 simin. Hih kammalte in i thupuak tawh bangci kimat hiam?\nVantung i Pa in, a tate lungsimte Ama’ lam leh Khazih Singlamteh lam ah hong heisak kikzo hi. Elijah’ thupuak in zong ei innkuante, hih lungdamna thupha a sangthei dingin hong zol hi (2 Cor. 5 : 18-21; etkaak ding Eph. 2 : 11-18). Leitung in, angsung a khuallo, Pasian tungah a ki ap mahmah, Khristian te’n hih theilua ding uh hi. Leitungah i thupuak pen ei a ding zong hipah hi. Eima innkuan sung mahmah panin lungdamna thu hangin ki itna, ki pumkhatna, ki piakkhiatna i neih kei leh mi tung i hawpsawn na’ng tha i neizo kei ding hi. Sermon hoihmahmah te in kicing zolo a : Eima pumpi tung, innkuan sungah kisikna, lungsim kiheina, itna kipiakna cihte i gen bangin i neih kul hi. Tuiphumpa John in nuntakpihna tawh mite’ lungsim a zawh mah bangin, eite’n zong, Pasian huhna tawh tuabangin i hih ding hi.\nZeisu tungtawnin vantung innkuan mi i hihi (Eph. 3:15). Innkuankhat i hi a, Pasian a ding teci pang dingte i hi hi. Innkuan bangzah in lian se mah leh, lungdamna thu i vangliatna neilo peuhmah, a nasep muibun zolo ding hi.\nNa innkuanpih a hi a, ahi kei zongin, amau na itna, na awlmawhna te lak na’ng in bang peuh na bawl ding hiam?\nNgaisut Beh Ding:\nEGWhite, Prophets and Kings sungpan “Carmel” lai 143 – 154, Desire of Ages Sungpan “The Voice in Wilderness” lai 97 – 108.\n“I thupuak peuhmah pen, John a mahbangin maitang ah direct in pau ding hi. John in, kumpite’ mawhna zong taipah hi. A nuntakna a dingin lauhuai mahmah ta-\nElijah’ thupuak te leh na pawlpi kizom sak dih in. Na pawlpi mite’n a telzawh na’ng in na bangci huh diam?\nA lungsim a kihei mi a om leh sam inla, bang kikheelna pianghiam dongin. Amah leh innkuan a dingin bang theihbehna a om hiam?\nTuiphum John dinmun ah om i kicihleh,eima tung mahmah ah bang hong piang ding i deih hiam?\nInnkuan ki ukna thukhun pawlkhat gualsuk in. Lai Siangtho sungpan a hoih pen te kaikhawm in. Bang dinmun ciangtan na koih diam? Hih thukhun te nabawl theih na’ng in, tu quarter lesson in bang hong huh hiam? Pawlpi buppi in ki kum ngeingai un.\nNu/Pa khat hihna tawh, Topa a nusia sa, na tate khat tungah, bang kamciam peuh na pia thei ding hiam?\nPrev post AGIM ATAWL MISSIONARYTE\nNext post Why the Free Exercise Clause Needs to Be Strengthened


url: =Thumaanna leh cihtakna tawh nahoih sepna in mitampi noptuamsak :: ZOMI DAILY\nposted on 19 February 2015 at 10:01 am Lomkholna: Article, Hauthang\nThumaan na leh cihtakna thu Zomisungah akigen teh Pasian thu bulphuh in gen na lam vive ahihi. Lungsim puak zia zuau ngeilo ding deihna zong ahihi. Tua ahih teh thumaan na leh cihtakna tawh akisemkhia mitampi noptuam na phat tuamna hongpia thei te thuzong kan huai mahmah ahihi.\nNidanghun thumaanna ,cihtakna nasep pawl khat\nMihing te in ngaihsutna tawh nasep theih masiahsiah vangliatna thu, kimuang mahmah hun khat om ngei hi. Zomisung ah Dahpa tangthu ah dahpa khuang thute Lengtong hoih tangthu ah anau Munei Thangdal siamgatna ciam peek tawh sat’ that in aguh kingking aci teng khol a, kukkuk acing pai hina pi, Nisagih cin teh amel hoih mahmah tangval tho khia thei sak hi. Ngal Ngam leh Hangsai zong ai vive tawh natuamtuam bawl khai thei a ahihi.\nMoses in vanglian pa thupiakna tawh Santuipi khawlsak thei, Suangpi teikhut tawh akhawh leh tui luang sak thei, Tua mahbang in Jesus in Ngasa nih leh mohlum nga tawh mitulngabang nekkhom ding an lum piangsak thei hi. Hih bang hun te ah Mihing te ngaihsutnatawh bangmah kisep theiloh hun ahihi.Pasian in laipian pa tungah dawihawl khiatna ding thupia in tuapan Zomi tampi noptuam na kingah thei ki suak hi.\nTuhun thumaan na leh cihtakna nasep\nMihingte ngaihsut naseptheih ding in Pasian in mipil hongpia hongpiang sak leuleu hi. Mipil te in thumaan tak leh cihtakna tawh nasep khiatna hongneih theih hunteh Vangliatna tawh nasep zia alamdangte daizaw in’ mipil te khuak pan hong luang khiaalamdang nasep kipan leuleu ahihi.\nNek theih mehteh mehgah te, singgah limnono te tuhun teh Zogam ah Pasian piansak bangbang bek in kinelai hi a, akhangto gam ah ahih leh mitampi neek theih dawn theih ding mihingte angaihsutna khuak Pasian in nasiansuah sak zo ahihi.\nMihing ngaihsutna khuak ah theihtheihna ,teltheihna thuhoih hong omciang in Leimong khat leh Leimong khat a, om mite kiholeng kizalo ding kimlai awte kizathei ding in Pasian in mipilte ngaihsutna khuak sungah khasiangtho nasephoih mahmah guan in tu in Internet, Phone, leh Mial tuamtuam kizopna hong om a, Mipil te in leitungsiansuah sak hongsuak ahihi. Nopcisak Etlawmsak Pasian bawl mihing te akizomdimdiam ahihna kilangsak hi.\nTuipi lianpipi te tungah lampai theih nading Tembaw golpipi tetawh tuisung tuitung ah lampaitheih nading in tuisung lutthei setvan tuamtuam tawh cihtakna nasep nakilangsak hi.\nElectronics vante in zong khanei hi gige hi\nMivom mikang minam kim in leitungah amau omna tenna khuate siansuah uh a, vanholh in innhoih lamin asungah CCTV, TV, tui adeihdeih na munmun ah alum avot aluangziahziah theih ding in bawl in ki siansuah uh hi. Hibang apian theih nading in Pasian in Engineer te ngaihsutna ah khuak siansuahna koih zo ahihi.\nMihingte ading sun lehzan meitang ziahziah thei ding in mipil te tungtawn in ngaihsutna khuak ah’ khuate leh innte asiangtho theithei ding leh azat nuam theithei ding ngaihsut theihna ding kisian suah theihna khuak Pasian in pia ahih man in gamkhangto sak suak uh ahihi.\nLeitung mihing te khuasakna sung ah athupi pen mah semmasa ( put fist thing fist) nading tuhun in olnotak in nasep theihsakna (comfort zone) lam ah mite kisiansuah uh hi. Na innsungah TV te , leh DVD na hon zelzelte Remove Control tawh na om namunmun pan in namek ziauziau aa, nadeih bang in nakhin thei ,nalaih theihi. Tua ahih man in tuhun electronics vante in zong mittawh kimu thei lo nate tawh kizom ahihman in khasawl na ngah (or) Kha nei nahihi cih ding ahihi.\nI kikholh pih ding te lungsim theihtelna kisam\nTua mahbang in tuhun khantohna ah gamlapipi sum leh paai bei kulsese lo in thumaan na leh cihtakna tawh ngaihsut hoih nasep theih vannamte bawl khiat theih na neih leh mitampi alungdam sak te ihihi. Tua in mitampi alungdamsak adik apha athumaan acitak teltak in khensilsial thei ( Feel better able to cleary discern what is authentic and honest for relation to people) kitel semsem ding ahihi.\nMihingte bawl khuapi sung kongzin kizopna te kongzin tungah ah apai,atai mawtawte, meilengte’ vangsangdawn ah vasang bang in lengthei a, mitampi te pua in khuapi muntuamtuam hong kawmsak thei vanleng te in Pasian piak mipil te ngaihsutna pan hong pai khia mitampi noptuam hongpia mipil te thusuak ahihi. Hibang dinmunciang thusuak nei Zomisung ah ki omnailo a mipil thusuaknei ikisam hi.. Ihneihsa Gullu mualpi sungpan in Pasian hongpiak sa namanpha te lakkhiat theihna thusuaknei mipil ikisam hi.\nMihingte noptuam omlo ngaihsutna te pelh huai\nTua ahih man in kim leh paam ah Pasianpiak pilna tawh akibawl ngaihsutna thusuak te in nalamdang vive bawl khia ahihi. Mihingte zat ding vantuamtuam zatui zahaa abawl thei thusuaknei mipil te in atangzai leh apicing amanpha thumaan na leh cihtakna thuthuk thusuak nei ahihi. Akhangto mipeuh man in alian atangzai amanpha nate theihtheih na khuak nei ( a successful man possesses a great spritual\nunderstanding) leh ateldik khinsa ahihi.\nNang ading in lungsim khamuanna kip neih nakitelciang in phattuamna hong pia lo ngaihsutna khuak thusuak leh lungsim te akisambang in pelkhia hepkhiat theihna ( reject every thougth and every mental reaction) kisam ahihi. Tua maikhak phattuamna hongpia lo in thumaanna lampi zuisak lo thusuak hi a, Cihtakna nasep ding sauvei utlo in itna kiamsak, masuan kician neilo mi asuak thei hi. Tua man in mitampi noptuam sak theihna thusuaknei mipil ngahkhalo tangkhalo in tanglaihun a, Pasian vangliatna tawh nasep nate bang aa nitawm in agenbangbang apiang pahhanhan ding sa uh ahihi. Hihbang te tawh sau vei kikhawl kha mite ngaitsutna khuak kisia thei a, mitampi genloh zi leh pasal, tate ading in zong noptuamna nasep sem theilo thei ahihi\nTua ahih man in thumaan na leh cihtakna in kiim leh paam ah na muh nazak nate sung ah etteh theih ding na tampi te khingkhai kawmsak a, nasepna in mitampite noptuamsak thumaan na leh cihtakna akimuthei ahihi.\nPrevious: Gammi te a itlo kumpi ~ Deih Tung\nNext: Kalaymyo thuthang pawlkhat & dahna nopna


url: =Mansakna leh Hoih gamtatna (Legality and Morality) ~ Tual Khan Suan :: ZOMI DAILY\nposted on 11 January 2017 at 3:42 am Lomkholna: Article, Tualkhansuan\nThukhun tawh mansakna kibawl thu khempeuh thuman leh thuhoih hi khin hetlo hi. Thukhun leh paizia bawl pen mihingte hi a, a kicinglo mihingte khutma pen khialhna tawh kipelh thei denlo hi. Hun masa lai in mi honpi sangin mikhat pen lianzaw den leh pil kisa zaw den a hih manin midangte zuih ding thukhun pen a mah bek in bawl ziau den hi. Mipite’n zong hoih hi, hoihlo hi ci’n dotna om sese lo in, zuih ding mah in kisang pah lel hi.\nHunthak lam ciangin mi honpi leh ngaihsutna thak hong khangkhia a hih manin mikhat sangin mi tamzaw hoihzaw hi, cih ngaihsutna bulphuh in, a tamzaw thukimna tawh thukhun kibawl a, vaihawmna kinei hi. Mikhat bek bawl tawh vaihawmna hita leh, mi a tamzaw deihna tawh vaihawmna hita leh a bawlte pen a kicinglo mihing vive a hih manin “a khut ma” pen khialhna tawh kipelh thei tuan hetlo hi.\nMikhat i bawl a hi a, mi a tamzaw bawl a hizongin mihingte nuntakna ah zuih dingin a kikipsak ciangin thuman/ thu hoih dan-in kisang hi. Tua zuih ding leh zuihlo ding thute a palsat leh a zehphi a om ciangin khialhna nei bangin kituat a, khialhna thaman kipia thei zelzel hi. Sep ding a kilawmlo pipi a sem kha mite a hi, sep loh ding pi a sem kha mite a hi zongin khialhna nei mite mah in kisang hi. Tua bang kawmkal ah, a ki khung thu a zuite pen khialhna neilo bangin kisang a, a mau gamtatna in mansakna ( legality) ngah hi.\nMansakna tawh gamtatna i neihna dingin thukhun te i zuih kul hi. Thukhun i cih pen mihingte bawl a hih manin, a zenzen in a tamzaw deihna deihna a hih hang khialhna bulphuh a kibawl thukhunte i zuih thupen thukhun huanga a gamtang (legitimate) a hih hangin, a khialna hi gige hi. A tamzaw thukimna tawh a kibawl a hih hang, a tamzaw zong thuman leh thu hoih bulphuh lo in, a khialh theih hun om veve a hih lam phawk huai hi. Tua bangin a tamzaw in zawhthawh thu tawh thukhun bawl leh, a tawmzawte a dingin hoih tuanlo veve hi. Ka sepna leh ka gamtatnate pen thukhun leh paizia tawh ki tukalh lo hi, thukhun huangsung a gamta hing ci’n kigen thei hi. A hizongin tua thukhun leh paizia pen gamtatna hoih (morality) a bulphuh hiam cih hoihtakin et kul hi.\nKhat veivei a tamzaw deihan tawh vaihawmna pen thukhun leh paizia huangsung a nasepna a hi phial zonngin, hoih gamtatna (morality) tawh kituak hetlo thei hi. I Kawlgam ah zong a tamzaw thukimna tawh vaihawmna na om ngei a, a tawmzawte a dingin na hoih hetlo hi. Thu neihna nei leh mipi a tamzaw pen Buddha biakna bia mite a hih manin a tamzaw biakna a uultung sak uh pen a mau a dingin man mahmah tawh kibang hi. Tua bangin a tawmzaw deihna tawh thukhun zong hong bawlzo takpi lel uhhi. Thukhun zui in enleng a mau sepna pen khialhna om hetlo hi a, a tamzaw deihna tawh kituak a, kisem suah a hih manin thukhun huangsung a nasem uh a hihi. A hizongin vaihawmna pen mi khempeuh a dingin kitam kim hetlo a hih manin a thuak mi honkhat na om hi.\nHoih gamtatna (morality) bulphuh a kivaihawm hilo a hih manin siatna gah suak hi. Buddha biakna a bialo minam pawlkhat, a diak in Christian upna a khauh let mahmah Kachin te bangin hih bangin hoih gamtatna (morality) bulphuhlo mansakna (legality) pen deihlo uh a hih manin thau tawi in galdo kipan uhhi. Thukhun tawh kituak a mansakna pen nasepna dingin a hoih mahmah a hih mah bangin, tua thukhun pen lungsim leh gamtat hoihna bulphuh a hih ding kisam pen hi. Hoih gamtatna omlo pi in, thukhun tawh kituak leh a tamzaw in deih hi cih pen thulai ngeilo a hih manin a gualzo a om hangin, a gual lelte a dingin siatna tun thei zaw hi. Mi khempeuh santheih thu lai leh thu hoih pen na om gige den a hih manin tua pan lampialna pen mi pawlkhat a dingin siatna kipatna hi den hi.\nLeitung bup ah thunei pen gam a kigen USA gam sung enkik leng; gam kiphuh khiat cil lai-in mansakna (legality) pen hoih gamtatna (morality) tungah na lamkhia uh a hih manin gamsung ah thuhoih in zui hi. Mihingte khat leh khat in hoih gamtatna (morality) tawh kizopna kibulphuh a, thukhun pen morality tung pan na kigelh khia hi. Tua a hih manin thukhun zong kippah a, mite’n nuamsa uhhi. A hizongin gamsungah vaihawmna leh thuneihna pen a tamzaw deihna tawh hoih gamtatna (morality) bulphuh lo in thukhun hong kibawl tak ciangin siatna kipan hi. Tua bang a kibawl thukhun in mansakna (legality) a ngah hangin thulai hetlo a hih manin a lungkim leh a lungkimlo kikal ah buaina om pah hi.\nMi a tamzaw deihna bulphuh in nu le nu, pa le pa kiteng ding mansakna (legality) in thukhun huang sungah a man mahmah hangin, hoih gamtatna (morality) pan in khialhna a hih manin mi khempeuh in sangzo lo hi. Hih thu hangin mite kikal kigam la suak a hih manin kitel khialhna piang hi. Thukhun huang sunga kisem khempeuh pen thutang leh thulai den hetlo bek hilo in, hoih gamtatna bulphuh den hetlo hi. A tamzaw deihna zong mansakna (legality) hi den hetlo a, a tawm zaw mite’n in hoih gamtatna a bulphuh nak leh tua mah hoih den zaw hi. A tamzaw te’n khialhna bulphuh zaw thei a hih manin a tamzawte deihna zong hoih kim denlo cih kimu thei hi.\nA hunzui in hoih gamtatna (morality) a kilaih tohtoh hangin, lungsim hoih gamtat hoih pen a ma hunhun in mi khempeuh in sang thei kim hi. A beisa hun lai pek in mihingte sungah sisan kizom linlian pen nupa suah ding a kisan theih hun a om tei hangin, tuhun ciangin i hoih gamtatna (morality) in sang zo nawnlo hi. Hun khat lai a thuhoih la hoih khat pen a hun kikhekna zui in a hoih lo a suah theih bangin, hunkhat lai a thu hoihlo khat zong a hun hong kilaih leh a hoih hun hong om veve thei hi. I Zo ngeina sungah hih bang dan tawh kituak thu tampi kimu thei hi. Hoih gamtatna (morality) a thu kikhel khel ta leh, thu hoih pen mipi te in a san theihdan kikhel lo hi. A hoihlo thu pen a tamzaw deihna tawh nawk gawp ni i cih hangin mipi san theihna pen ki dodal zo tuanlo hi.\nBiakna khempeuh sungah thukhun a omlo biakna omlo a, a hizongin tua thukhun le paizia khempeuh hoih gamtatna (morality) bulphuh a hih manin kilemna om hi. Morality a bulphuhlo biakna thukhun leh paizai a nei peuhmah sungah kilemna omlo in siatna piangsak hi. Biakpiak zia ding (Pasian tawh kizop zia ding), nuntak zia ding (mihing khat leh khat kizop zia ding) leh mihingte nuntakna sungah nop saktheihna ding a zuih ding thukhun leh paizia biakna khempeuh in nei hi. Tua thukhun leh paiziate pen a mihingte i sia leh pha theihna pan a kingah hoih gamtatna ( morality) bulphuh a hih ciang bek in mi khempeuh in sang thei le nopsa thei uhhi.\nMorality pen mi a tawm a tam tawh vaihawm ding hilo a, hoihna leh siatna tawh bek et ding hi zaw hi. Mi hoihlo leh siatna deih a tamzawkna mun ah siatna nasep pen mansakna (legality) hi ding a, hoih gamtatna a deih mi a tawmzaw te pen thukhun tawh kituak lo mite lehsuah zawding uhhi. Thukhun tawh kituak leh kituak lo cih tawh thuhoih la hoih leh hoih gamtatna (morality) pen khensat ding hihet lo hi. Mi a tamzaw in morality bulphuh in a vaihawm leh thukhun tawh kituah ding gel ding hi bek a, moraltiy bulphuhlo thukhun kibawl pen deihlo ding a hihi. Tual Khan Suan\nPrevious: India in Submarine Scorpene pen tukalsung in zangthei tading ~ TK Lian\nNext: TS Khai vehna ~ Pu Thangboi


url: =Pumpi, Pasian’ minthanna dinga zang ding (Korin Masa 6:12-20) :: ZOMI DAILY\nposted on 18 February 2017 at 8:35 pm Lomkholna: Article, Biakna\n12. “Ka ut peuhpeuh ka hihtheihna ding thu om hi,” a ci omkha ding hi. Ahi zongin na khempeuh hihding kilawmlo hi. Kei zong ka ut khempeuh ka hih theih hangin tua bang gamtatna khat peuhpeuh’ sila ka suak nuam kei hi.\nI utpeuh hihtheih mah hi. Ahi zongin, ei thu-ummite in Pasian’ deihna tawh kituak hiam cih I kanciat ding kisam ding hi. I ut khatpeuh I hih a I thu uppihte’ puk nading, thanem nading ahih leh hih loh pen hoihzaw ding hi.\n13. “An pen i gilpi-a’ ding hi a, gilpi zong an-a’ ding mah hilo ahi hiam?” a ci zong omkha ding hi. Ahi zongin Pasian in tuate gel a beisak hun hong tung ding hi. Pumpi pen paktatna-in zatding hilo a, Topa’ na sepna-in zatding hizaw hi. Topa in pumpi-a’ ding na hong sem hi.\nI nuntakna dingin an pen nek ding mah hi. Ahi zongin I pumpi pen a hong bawlpa’ minthanna ding a I zat ding thupi hi. Paisan’ minsiatna dinga I zat khak leh tua thaman kithuak pelmawh ding hi. I pimpi bang I ci zat hiam kisittel huai hi.\n14. Pasian in sihna panin Topa thosak kik hi. Tua mah bangin eite zong ama vangliatna tawh hong thosak kik ding hi.\nPasian in hong itlua ahih manin, a Tapa tang neihsun tawh hong tankhia in I mawhnate hong sawpsiangsak in, zong ciamteh nawnlo ahih manin, Pasian tate cih I ngah hi. Nitawp ni ciangin, ei Pasian tate zong Amah bangin I thokik takpi ding hi.\n15. Na pumpi uh, Khrih pumpi nate khat ahih lamtak theilo na hi uh hiam? Khrih pumpi nate khat la-in numei tawh paktatte’ pumpi nate khat suaksak ding ihi hiam? Tuacih ngeiding hi peuhmahlo hi.\nPasian tate I hih khit ciangin, Topa Jesu pen lenggui hi a ei a tate pen a hiangte I hi hi. I pumpi pen Topa Jesu tawh pumkhat ahih manin I kep siangtho ding, Ama’ deihna banga I zat ding thupi mahmah hi.\n16. Numei paktat tawh a pumpi a kizomsakpa pen tua numei tawh pumkhat sakhat a suak ahih lamtak theilo na hi uh hiam? Bang hang hiam cih leh Lai Siangtho in, “Tua mi nihte pumkhat a suak ding uh hi,” na ci hi.\nPiangthak I hih khit ciangin I lungsim, I ngaihsutna, I utna I hanciamnate leh I pumpi mahmah Pasian minthanna ding a I zat ding Pasian in hong deih hi. Mawhna bawlna dingin in Pasian in hong phallo hi. Kikem in ki-enpha kik ciat ni.\n17. Ahi zongin Topa tawh a kizomte pen kha thu tawh kisai-in amah tawh pumkhat ahi uh hi.\nPasian tawh pumkhat I hih nungsang, Ama’ deihna banga I kizat ding a masa in koih ciat ding hi hang.\n18. Numei tawh mawhna na pelh un. Mi khat in a bawl mawhna tuamtuamte in ama pumpi sukhalo hi, a ci om hi. Ahi zongin numei tawh a mawhte, ama pumpi tungah a khial ahi hi.\n19. Na pumpi uh, Pasian in a hong piak, note’ sungah a teng Kha Siangtho’ biakinn ahih lamtak theilo na hi uh hiam? Note’ pumpi, nomau’ neihsa hilo a, Pasian-a’ ahi hi.\n20. Note pen Pasian in a hong leisa na hih manun na pumpi uh Pasian’ minthan’na dingin na zang un.\nSanggamte aw, Pasian in I kha bek hong it loin I pumpi mahmah zong hong it hi. A kem siangtho zo ciat dingin mimal kim thupha hong pia ta hen. Amen.\nPrevious: KL Airport sung kisuamlupna hangtawh mikhat kimatbeh leuleu ~ ZD\nNext: Tedim khuapi ah (18 Feb 2017)


url: =2015 kumkhat sung ZAM nasep phatdiak teng :: ZOMI DAILY\n2015 kumkhat sung ZAM nasep phatdiak teng\nposted on 26 December 2015 at 9:10 am Lomkholna: Malaysia, News, ZAM, Zomi\nAbeisa 2015 sung Malaysia a om Zomi te ih ki makaihna, kalsuanna ah hamsatna, gentheihna, ze-etna omlo hilo in, tuate sungah a nungta Pasian in ih thuaklah ding hamsatna, gentheihna, ze-etna tuamtuam hong thuak saklo in hong ompih tawntungin gualzawhna hongpia Pasian in minthanna, vangliatna leh ukzawhna te tang tawntung ta hen! 2015 sung sepkhiatna tampi omte lak ah pawlkhat en suk ni.\n⦁ Zomi Nam Ni pahtawina a kibawl den ahi Zomi Cup tukpeng kidemna Team/Khua 32 panin nasia takin kinei hi.\n⦁ Zomi Nam Ni nasia takin kibawl a, tua ni thungen dingin kawlgam panin Dr. Go Cin Zam (GZA Asso-ciate Secretary) leh Zomi Innkuan (Singapore) te kisam a ni 2 sung Seminar kinei hi.\n⦁ Kawlpi a om Zomi Youth Association (ZYA) zum sap ding 2015 ai kipiak sak hi.\n⦁ Zomi sungah makaite Rev. Dr. Do Suan Mung, Pu Gin Kam Lian leh Felix Bishop Lian Khen Thang te tawh Zomi vai genkhopna ZAM Hall ah kinei thei.\n⦁ Tedim a kibawl Zosuan Tuailai Khawmpi a (2) veina ah Malaysia pan RM6,187.25 tawh mapankhopna kinei hi.\n⦁ Malaysia gam sung a om Zomi kampau biakpiakna nei pawlpite tawh khut kilen in tatsatlo thungetna kha khat sung kinei hi.\n⦁ Khuahun siatna thuak Zomi dongtuakte huhna pawlpi, khua kipawlna leh mimal tungpan kikai khawmin RM78,591 ki ngah in GZA-ZDRC ah kikhak hi.\n⦁ Khuado pahtawina a kibawl den ahi Zomi League tukpeng kidemna Pawlpi panin team 8 tawh nasia takin kinei hi.\n⦁ Yangon pan a kihawmkhia “Zo Aw” panpihna Ks.100,000 kikhak thei.\n⦁ Zomi ngeina Khuado Pawi bawlna ah Zomi Idol, Zolia & Zotaang kidemna nasia takin kibawl hi.\n⦁ Zomi Khuado Pawi ah kawlgam panin lasiam Esther Cingsan kisam.\n⦁ Zomi Khuado Pawi ni-in Zomi sungah Lasiam Lengtong Pauno (Zomi Artist Lifetime Achievement Award) leh Esther Cingsan (Zomi Nightingale Award) kipia hi.\n⦁ Ahunhun in RSC te kisam in zumvai dawptheihna ding ZAM Hall ah kihon sak thei.\n⦁ UNHCR-EDU in gambeel naupang khempeuh tangin thugen dingin ZEC hong zang uh hi.\n⦁ UNICEF panin gambeel khempeuh tangin thukikupna ah ZEC hong sam uh hi.\n⦁ Tedim khuapi ah ZCD gualzawh lungdamkohna bawlna ding Sial khat Ks.500,000 tawh lungdampihna kinei hi.\n⦁ UNHCR-CDU nuai a om kipawlna tampi lakah kipawlna 10 valte telkhia tuam in “Certificate of Recognition” laidalpi Malaysia UNHCR tangmi Mr. Richard Towle khuttung ngiat panin hong pia uh hi.\n⦁ Nisim zumvai ki vaipuakna tuamtuam kisem den hi. Gentehna in, innkuan lutpih ding leh kisam theilo te kisap theih nang laiten sakna, phone len khalo te kisap kik theih nang laiten sakna, damlo te ading huhna ngetsakna, Card bawlna etc…\n⦁ Damlo te zato kipai pih in ki huh tawntung hi.\n⦁ Kimat, kihen tuak te huh theih zahin kihuh a suahtak theihna ding lampi kipan pih den hi.\n⦁ Nasep neilo te nasep amau septheih tawh kituak kizon sak den hi.\n⦁ Zomi naupang te pilna, siamna tuamtuam ki hilh hi.\n⦁ Sihna tuakte luang kipham in vai khempeuh kivan pih hi.\n⦁ NGO tuamtuam te kiangah Zomi ki pulak tawntung hi.\n⦁ Numeite makaihna tawh ngeina puan zuakna ki nei.\n⦁ Mipi tawh thu le la zumvai ki thuzakna THUPUAK kal khat in dal 1500 a khawnkhong in kihawmkhia den hi.\nAtung a teng 2015 kum sung ih gen khiat theih pak Malaysia Zomi Kipawlna (ZAM) in sep khiat teng hi a, hi teng bek cihna hilo hi. Hi ci bang a Zomi mipih te phattuam theihna ding na lianpi ih sepzawhna pen thu dang hi peuh mahlo in a nungta Pa Pasian hehpihna leh ZAM tha hongpia Zomi te hang ahi hi. A beisa 2015 sungZomi te hong ompih a hong kalsuan pih Pasian in hong tung ding 2016 kumthak sungah zong hong ompih zaw kan lai ding a, thupha namkim hong pia lai ding hi. Tua ahih manin Ih kipawlna hong thahat semsem na dingin Zomi akua mapeuh in phungvuh semsem ding hi hang.\nKum thak thupha Zomi te tung hong tungta hen!\nPrevious: US gamsung ah Christmas huihpi in nawk, mi 14 si\nNext: Indonesia ah New Year ciangin Bomb sukkhapsawm mi 2 kiman\nPasal te deihtheih numei te… ~ Zomi Quavadis\nMalaysia, Kajang sungah Lorry khatin mawtaw neukhat taih in mi 2 si ~ ZD\nVondeih Kep Ding – 100 (Dimno’ Pa)\nItaly khuasung ah datsi pua mawtawkhat puakkham, mi 2 si, 60 val liam


url: =Thuakkhak Lungdamna Thuhilhna ~ MUC\nThuakkhak Lungdamna Thuhilhna\nAdmin 10:02:00 AM Articles, Religion Articles\nMisiangthote huh nading leh Pasian gamzai nadingin i thuakkhak lungdamna thute i hilh ding hi. Tua bang lungdamna thu a hilhte in Pasian’ hehpihna kimawkngah lo hi cih teci a pang ahi hi. Angsung ngaihsut lohna in, khalam nuntakna hi a, Jesu’ lim leh mel zong lak ahih manin mi dangte’ tungah vangnei mahmah hi. Angsung khualna a nei nawnlo mi in ama deih bek leina in a neihkhempeuh zangmang nawn lo ding hi. Amaute in Jesu nungzuite hi uh, ahih manun anneek ding nei lo, puansilh ding nei lo mitampi om hi cih phawk gige uh hi.\nNeek leh dawn bek lunggulh a, ama gilvah ding bek ngaihsun a, a nungta mite in Pasian hehpihna ngah lo ding uh a, vantung letsongte zong taan ding uh hi. Amaute’ sungah upna maan om lo ahih manin, mite’ tungah LaiSiangtho thumaan a gen uh ciangin mite in amau’ kammal “a ging thei daltuah” tawh kibang sa lel ding uh hi. Mi khempeuhin a upna uh a gamtatna uh tawh lak ta uh hen. “Gamtatna om lo upna in a si ahi hi.” “Khat bek om ahih manin na itna ahi zongin, note aading ka kipakna uh ahi zongin mite’ tung leh pawlpi tungah lak in.” (R&H, Aug. 21, 1894).\nA Haksa Pen Sermon (Thu Hilhna)\nA haksa pen thuhilhna leh gamtatna in i pumpi nialna ahi hi. Lunggulhna a lian mahmah mawhnei mikhat ii lungsim in na hoih bawl ding kongvang khak a, mi dang aading na hoih bawl lo hi. A hangin amau aading bekin sum khol uh hi. Jesu sungah nuntakna nei lo ahih manin kha mangthangte vei lo hi. Kha vei lo mi peuhmahin Pasian hehpihna leh Honpa tawh nopsakna ngah lo ding hi. Topa Jesu in eite aading a lamdang mahmah piakkhiatna limpha hong koih sak hi.\nI pumpi nialna tawh Topa nungzui in singlamteh i puak khit ciangin, Pa Pasian innpi-ah paikawmin i nuntakna sungah Jesu nuntak hoihna i lang sak ding hi. Pasian leh a nungta khate a kimuh namun, pumpi nialna biakna taau-ah eite in Pasian kiangpan khuavak i ngah a, a tawntungin Jesu i neih ding a kisapna hong lak hi. (R&H, Jan.31, 1907).\nNa Lungsim Zaisakin Jesu Tawh Kipawl In\nGupna hongpia a manpha mahmah thumaan thutak khuavak i zai sakna ah ei hamphat nadingte nialin mizawng huh nading sumpi i piakte in, Pasian mai-ah a namtui mahmah paknamtui bangin hong sang hi. Piakkhiat nasepin a piakhiate lungsim nuam sak a, leitung buppi Gumpa tawh kipawl sak hi. Topa in a kicing Pasian ahi hi. Ahi zongin eite’ aadingin Topa in zawnna, haksatna khempeuh thuak hi. Topa’ zawnna hangin eite in hauhna a ngah i hi hi. Nuntak haksa penpente in phaltaka a piak a tawm penpen sumpi zong Pasian in thupi takin na sang hi. Angsung khualna a nial lo a hau mahmah khat ii sumpi tampipi a piak sangin neih sunsun pan a kipiakhia sumpi tawmno in Pasian mai-ah man pha zawtham hi. (R&H,Oct.31,1878).\nLungdam Takpi-a Piakkhiatna\nChristian lungsim tak tawh piakkhiat a kipan khempeuh, hat semsem ding uh hi. Christ’ lungsim bang a nei khempeuhin lungsim takpi tawh lungdam takin a sumpite sumkholna-ah hong puak ding hi. Christ’ itna in a tawsawn a thapiakna tawh, Topa’ tatkhiat khate aadingin amaute’ sep ding tavuante citak-takin hong sem khia ding uh hi. (R&H,May 16, 1893).


url: =US gamsung khualzinna pawlkhat – 56 :: ZOMI DAILY\nposted on 27 February 2016 at 8:00 am Lomkholna: Article, Awnzapau\nAmerican Civil War pan WWI, Spanish-American War, WWII, Korean War, Vietnam War, Iraq War, Afghanistan War dong a, asite kiphumna hi a, a vekpi in 300,000 val hi. Amun pen 624 acres hi a, ni khatin mualsuang 15 bang phut hi leh 2020 kum ciang dong a ki-ngah lai dingin gen uhhi.\n‘Tomb of the Unknowns’ ci in WWI pan Vietnam War dong a tuamin bawl hi. Havana harbor a, tuipisung a, atum tembawpi USS Maine phawkna in atuam vilvel in Mast kici khuam golpi khat kilam hi. Space Shuttle Challenger, ahi zongin Columbia tawh ahi zongin asi Astronaut te phawkna mualsuang zong kiphut hi. Pawl khatte a luang mahmah kiphum hi. Pan Am Flight 103 bomb a sungah puakkham a, vanleng kia a si 270te mi khatta phawkna in mualsuang khattek phut uhhi. 9/11 lai a Pentagon zumpi a site phawkna in Pentagon shape (Pentagon Innpi tawh kibang kiu 5 nei) mualsuang hoih mahmah khat bawl a, asi khempeuh min ki-at diudeu hi.\nA luangtaktak akiphum a om mah bangin amau innkuan leh sanggam ten amau deihna mundangah akiphum zong tampi om hi. Ahi zongin a min pen mualsuang tungah adangte mah tawh kibangin kigelh veve hi. Koi pan koi pan enta leng akitang mahmah dide dingin kiphut a etlawm mahmah mai hi.\nA zang deda lua hilo a, a kham hiihiai mun ahihi. Arlington House ci in asak lamah tua mun teng a nei ngeipa inn zong om lai hi. Tua nuai santakah Kennedy te innkuan a zi leh a neu lai a si a tate gel leh Robert F Kennedy zong kiphum hi. Nungdiak a, asi Ted F Kennedy zong tua lai mahah kiphum hi. John F Kennedy kiphumna ah a mit ngei lo meilah (eternal flame) kide hi.\n“Without A Witness They Will Disappear”\nMihing khat in a nuntakna sungah bangzah ta in gam leh lei leh minam aa dingin nasep hoih mahmah sem ta leh, hih bangin aki-langhsak ding leh mangngilh ngei loh dingin ciaptehna Arlington Han (Arlington Cemetery) om kei leh, akua mah peuh in phawk kha lo theihpih nawn het lo ding uh aa, maimang hiau ding ahih lam phawk sakna in atung kammal zong, a golpi in kisuang hi.\n‘Women in Military Service Memorial’ ci in American Numei Galkap gam a’ding a a sihpih numeite’ han zong Arlington National Cemetery lutna kongpi gei ah a tuam vilvelin kilam hi.\nPrevious: Buiipi leikeii inzong khua ngaisung! ~ Pu Zokhai\nNext: Tulaai Leitung Thuthang Tuamtuam Updates February 26, 2016\nGolhguk tamna hang ~ Cin Lian Khai


url: =Sushi Hual – 1 ~ Hau Za Cin :: ZOMI DAILY\nposted on 17 August 2009 at 9:39 am Lomkholna: Article, Hauzacin\nPa Ai Mung zahtakna i pia masa hi*** Florida khuapi tuamtuam, Tulsa khua, LA khua, Washington DC khawngah “California”, “Hawaii”, “Orange”, cih bang Zomi te in i hual ziahziah ciangin tua gam, tua thei (fruit) a hual hilo in SUSHI hual hizaw hi. A ‘shi’ hilo (a tak) zong ahual om ahi tam maw (thei sam kaa’ng)!\nSu = tuithuk (vinegar), shi = buh (rice) cihna hi a, tua ahih leh Sushi cih pen tuithuk tawh a kidiah buhsih (‘vinegared rice’) cihna hilel hi. Tuithuk in buhsih hiing saklo ahih manin Buhsih huan khit ciang tuithuk tawh tawk ding, kimhel ding, tua ciang votsak ding, tua ciang a vot a tuipaanteh (sea weeds) tawh zial ding, i zial khit ciang hual ding, tumtan ding, tua ciang nek theih dinga kuang tawh luikhia ding cih dan hi.\nKei zong ka kisin mawkmawk leh lawmte ‘kum 8 ka hualta’ a cite kiangah bel i manlang dan kibang kei mawk! A man bung nih a hual khit ciang en bel tawnkhat kihualzo thamta sam hi. Hoihtak a Dragon Roll bung 4 i hual bel sun annek hun ngeingai pah sam e!! Manlah cih pen ziakai ding lauhman hi lel hiven .\nSushi limna pen Tedima Niangtui Sai bang mah in, ‘a theilote bek in paisan’ hih tuak hi. Kei zong ka nek khak loh hangin Zomi te Sushi sai tuamtuam ah vakkawikawi kha ngei ing. Hoih thei mahmah, kiciang ziziai hiven!\nSushi hual pen Zomi te ading ngiat a Pasian in a bawl tawh kibang kasa hi. Zomite tawh kiho masakna zong omvetlo in Sushi Buhtang namkhat zong ‘ZOMI’ mah na ci pah uh hi. ‘ZOMI’ buhtang Sushi in kihual ziahziah hi. Florida ah Zomite in na pan uh a, tuni tan in kizomto suak lai hi.\nPawlkhat in inn hual khia a, pawlkhat in moto hoih mahmah hual khia a, pawlkhat in zi ding hualkhia a, pawlkhat in pasal ding (a dik mah hi). Pawlkhat in minphatna khawng zong hualkhia in, innkuan nuntakna nangawn hualkhia in, pawlkhat in Pasian gam nasepna ding hualkhia in, innsung, khuasung, gamsung bek thamlo Pasian gam zaina zong semkhia uh hi.\nKimawl ciangin kimawldan diktak mah zui in (Play the games in the spirit of the games) cih mah bangin Sushi hual ciangin zong Sushi hual dan ding diktak mah in hual ding kisam hih tuak hi. Ahang pen kimawl mah bangin a dan i zuih kei leh kigualzo lo hih tuak hi.\nKawlpi ah mi khat in, “Nalemuh a omlai teng Kawlgam nusia kei ning” ci hi, kici hi. Kihosimtheihna, kigullukna a omlai teng ka nungta ding hi cihna hi. Ahi zongin Zogam thak America ah bel tuabanga ‘kihosimtheihna, kihosiamna (nalemuh) cihte tamlo (a omlo bel hi kenteh) ahi tam maw. A om zongin kithei kha leh bel thukhenna mai ah guallel kha mawk ding hi. Tua hi a, Sushi hual zong a hual ding dan takmah a i hual kisam hi. Theih ding omte thei a, siam ding kisamte siam a, siate, tungsiahte muan ngam dinga siamtak a sep ding kisam kha ding hi. Tomvei noptuam pak pen sawtpi kikhomlo thei hi.\nZomi te adingin nek leh dawn bek hong pia hilo, neih leh lam leh midang huhzawhna, panpih zawhna hong neisak nasep kician khat ahih manin siamtak, siam mahmah a sep ding hi. Suangpi tunga inn lam bangin kingaihsun ni.\nTaiwan ka omlai in i ZONET sungah khatveivei, “Zomi Pastor te nangawn in US a tun ciang Sushi hual…” cih ka mu ngei tawh kibang hi. US ah tua bang a hitakpi hiam cih ka tel kei a (Pastor ten Sushi hual), ahi zongin Pastor hita kei leh nekna dingin nasep kisam himawk ahih manin Pastor zong Pastor lo zong nasep khat neih kul mawk hi.\nTua manin Pastor te zong nasep dang tampi omkhollo ahih manin (Zomi galtaite nasep theih pak ding nasep tamlo ka cihna) Sushi mah a hual kei uh leh hamsa dingin ka um hi. Sushi hual mah nekzonna baih pen lai suak ahih manin; leh Sushi hual mah Zomi te in i septheih nasep kician ahih manin (minam dangte in sem siam khollo), Zomi te i mel zong Japan te tawh kibang hiven, piangsakpa gelkholhna – tua hi thugen siamte in Thupha Ngah Minam a cihna uh.\nTua hi a, a gal pan et leh a mun ah muh kibang lo hi.\nSushi hual pen Zomi te in i siam mahmah bek hilo a, a hilhthei ding, Sushi Master semthei dingin i hanciam ding hoih tuak kasa hi. Manager khawng i om pah ding ka lamen a, tua dingin inspector khawng zong i om ding hoih tuak kasa hi.\nHibanga a paitoh zel leh hun khat ciang ‘Sushi hual kidemna’ cih zong omleh kilawm hi. Zomi in mainawt zel, khawl kei ni.\n[Hih ka laiat kawmin California Roll bung khat khawng ka kiangah om leh ne kawmkawm nuam mah siing maw… he he…] Dr. Hau Za Cin (Phuitong Liim)\n*** Upa te in, “Phulum phul nang Leikha in pet let,” a cih mah bangin Pa Ai Mung pen America a tung masa lakah Zomi te adingin Sushi hual theih hi cih a mukhia masa leh Sushi hual nasep a kipan masa hi a, ama kiang pan mi tampi in sinin amau Sushi sai tuam nei ciat uh a, tua banga kiban paitoto pen – tu hun in amah a theikha lo te nangawn in Sushi hual siamta, nekzonna namkhat hong suakta hi. Tua manin Sushi Hual tawh kisaia Zomi te ading a LEIKHA amah hi. Lungdam. (HZC)\nPrevious: Cingno tawh lenna gam – 1 ~ Hau Za Cin\nNext: Cingno tawh lenna gam – 2 ~ Hau Za Cin\nJapan ah vanlengneu khat akiatzawh nai 14 sungin ki honkhia zolo ahih manin mi 4 in sihlawh


url: =Tulaai Leitung Thuthang Tuamtuam Updates Dec 13, 2014\n· Indonesia gam Java tuikulh tung Jemblung khua ah guah tamluatna hang in December 13, 2014 ni in nasia tak in men kicim zihziah a mi 17 si in 40 zato ah kipuak a mihing 91 men in vuknelh in mangthang hi.bbc.com\n· US Senate te in gamdal nading azatding leh IS migilo te donading akisam sumzeek ding ciangtankhiatna December 13, 2014 ni in thukimtak in neita uhhi. Innpi Palaai ten zong thukimna ngahkhin uh ahihman in President Obama in thukimpihna bek kisam laai hi. HIh sumzat ciangtanna sung ah US gam huut nading in $585 billion zangding cih hi a tua lakpan IS migilo te do nading $3.4billion kizeekding a, $1.6billion tawh Kurdish gaalkaap te kum 2 sung pantahding ci uhhi.bbc.com\n· Iraq gam Baghdad khuapi pan tai 60 kigamlaatna Samarra khuapi kiang ah December 13, 2014 ni in IS migilo ten thau gol zang in Iraq gaalkaap te Helicopter EC635 van leh mi nawnna khat kapkhiat sak in atung a tuang Iraq gaalkaap nih zong si uhhi. October kha sung in ong 2 kapkhiat sak khin uha tutung a peen athumna ahihi. Abcnews.go.com\n· Kawl gam Shan state saklam Kuatkhai Town Namsalat khua kiang ah December 13, 2014 ni in Kawlgam gaalkaap te leh Mualtungmi thautawi lakpan TNLA,KIA, MNDAA thum kipawlkhawm in thau tawh nasia tak in nai 1 leh minutes 15 sung bukteh kikhiat uhhi. December 11 ni in zong Sai Khong khua kiang ah nasiatak in kikap khin uhhi.RFA\n· Afghanistan gam Helmand province sung ah leisung a kiphum mine te azong gaalkaap te Taliban migilo te December 13, 2014 ni in nasiatak in nado dihdih uh ahihman in mine zong 12 akihel avekpi mi 23 in anuntakna uh beilawh uhhi. Misi te lak ah US gaalkaap nih kihel hi.bbc.com\n· Iraq gam Karbala khuapi ah Shia Muslim te in 7th Century laai a Karbala khuapi a kithat Muslim makaaipi Kamsang Mohammed I tupa Inam Hussain phawkna pawipi nasia tak in khaam uha, leitung mun tuamtuam pan Shia Muslim teng kikaaikhawm uh ahihman in mipi 17million bang phading in ki ummawh hi. Sunni Muslim te leh IS migilo te in buaina bawlkhading cih kilau tek ahihman in Iraq galkapte in bit tak in umcih uhhi.\n· US gam I khuapi Washington DC ah nungdeuh mahmah a palik kaang te thah mivom nihte tung taang thu kikhenna lungkimlo in mivom atul asim amun mun pan pai-in deihna lak uhhi. Thu duh ding kisa khatbang in a poster tawi tung ah Thu man thutak deih in Vantung kap khia lualua hi ciliang hi. HIh peen mivom te atha dah tinten tawh ongzomzom le uh nawngkai khading in kei mimal in lam en pong ing. Azak dah huai mahmah laaikhat ah We welcome in peace, but we come strong ci sese laai uhhi.


url: =Zo Sunni leh B Muan Ngaihte Holimna :: ZOMI DAILY\nposted on 4 December 2015 at 1:21 pm Lomkholna: Article, Interview\nManlahna tampi kawmkal ah Zo Sunni Media tawh holimna ding hun ong pia Zomi lasiam B Muan Ngaihte tungah lungdam hi. Amah pen Lamka khuapi sunga om khangthak Zomi te lakah a etteh huai khat hi in, Zomi ading a siamna leh a hihtheihna khempeuh a piakhia mi thupi mahmah khat ahihi.\nZo Sunni: Lawm aw nang thu tawm khat nong gen masa thei diam?\nB Muan Ngaihte: Gen thei mah ning ei. Kei ka minpi pen B Thanglungmuan Ngaihte hi. Ngaihte Beh sungpan Biangtung suan ka hihman un ka min patna ah ‘B’ a zangh ka hihi. Ko unau pen pasal 4 leh numei khat hi in, kei a upen hi ingh. Ka neupen uh numei hi. Pianna nulehpa in hong dampih lai uh hi.\nZo Sunni: Sangkahna lam eleh, bang ciang tung?\nB Muan Ngaihte: Reyburn College pan taan 12 ka zawh khit ciangin Churachandpur Government College ah B.A na zo ingh. Tuta dih in tua ciangin hi phot.\nZo Sunni: La leh Music lam tawh na kinahvawh dan hong gen dihve?\nB Muan Ngaihte: 2009 kum panin la bawl na kipaningh. Keima aituamin Album khat ‘Pianna Zogam (Zogam Government)’ ka na bawl a, Pu Thang Lian Pau in hong Release sak hi. Tua banah Nangcy Bialun in a bawl ‘Muikhuazing’ Album sungah keima phuah zawlla ‘Khuam bang kip ni’ cih pen amah tawh ka sa khawm uh a, tualo dawng khat kei mimal in zong na sa ingh. Pasian phatna la leuleu ciangin dawng 10 bang ka sa khin a, tua teng lakah Dr. Suan Za Khup ina phuah ‘Nong hehpihna manpah’ cih leh ‘Tawldam hiuhiau’ cihte mipi tampi in hong theihpih uh hi. La pen dawng 30 val na sa khin ingh. Video akizaih nai lo la honkhat nei lai ingh. Tua banah ko unau sungah kei banga lasak uk khat om lai hi. Amah pen kei nuai a hi in, Lamka pan Global Zomi Idol kiteelna ah Top 6 sungah kihel zo hi.\nZo Sunni: Zomi lasak leh laphuah siamte sungah kua na paakta pen a, khangthak zomi te a dingin kua etteh huai na sa hiam?\nB Muan Ngaihte: Mi dangte a paakta lo hi keng, ahihang Pu Lengtong Pauno leh Thawnkham tegel pen Laphuah leh lasak lam ah paakta phadiak ingh. Bang hangin amau tegel min genkhia tuam ka hiam cileh Zogam la a phuahte uh tudong mah ka nuntaakpihte ahihi. ‘Zomi ka hihi’ cih leh‘Zogam aw’ cih bang pen hoihsa pha diak ingh. Amau mah bangin la ih phuah ciangin lakam ih tam zat lehang hoih ding hi. Tua ahikei leh asawt lo in ih lakam hoihte hong mangthang ding hi. Gospel lamah Sya TSKhai zong paakta mahmah ingh. Steven Mang bang pen Zomi khangnote adingin etteh huaisa ingh.\nIndia Zomi te lakah Sya Paukhansiam bang thupisa mahmah ingh. Zogam a veina la a phuahte bang pen tuni dongin tul thei nai lo a, thaksuah denden laai hi. Gospel lamah Sya Pumkhawthang Tonsing thupi ka sa penpen hi. A late in tuni dongin tha hong pia den lai hi. Zomi lakah laphuak siam tampi om a, a vekpi un zahtaakna pia ingh. La ih phuah ciangin khualak a ih zat kammalte sangin lakam mah zangh ngiatngiat zo lehang hoih mahmah in um ingh. Pu Lengtong Pauno in Facebook sungah lakam tampi hong gelh pen a veina thupisa mahmah ingh.\nKhangthak Zomi lasak siamte lakah India panin Jenny Zenthiansiang siam ka sa hi. Kawlgam Zomi sung panin Zambawi leh Saannuam cihte siamsa ingh.\nZo Sunni: Minam vai ah bang hun akipan khanlawhna ngah a, bangci ciangin minam makaite tawh kithuahna nein a hiam?\nB Muan Ngaihte: 1980 kiim in ZNC sungah ka pu leh ka pa te luangkham in na kipia khia uh hi. Ka neulai pek a kipan minam itna thu kikupna te zaza ka hihmanin ka lungsim sungah minam itna hong om pah hi. Tua banah 1997 kuma Zomi-Kuki kibuai ciangin minam gaalkapte kipiakkhiatna thute ka zakzak ciangin ka lungsim sungah minam itna leh veina hong khang liansak semsem hi. Siang gen lehang minam ka veina bulpi pen ih minam makai luite leh tulaitak a ih minam makaite hang hipi pen hi.\nZo Sunni: Muntuam gamtuam a kikhenthaang Zomi te lungsim bangci bangin gawm khawm kik thei ding? Nang ngaihsutna ah bang lampi tawn lehang hoihsa pen na hia?\nB Muan Ngaihte: Zomi te a kikhen lo ding pipi a kikhen ih hihmanin mituam satuam kisakna lungsim hong om a poi mahmah ka sa hi. Ahizongin tuapen a puahpha dingin minam veina tawh kipawlna tuamtuam na om hi. Adiak in ZRA/ZRO mapanna nungthuap huai ka sa hi. Mipi in makaite ih telkhialh hun om kha ding hi hi. Himahleh ih makaite thu nial lo in zui peuh lehang Zomi bup adingin hoihpen in um ingh. Amaupen Minam kipumkhatna ding lungsim nei vive uh ahihman in amau tawh tonkhawm in thungetsak lehang hoih pen ding hi.\nZo Sunni: Minam vaiin Kawlgam a Zomi te omna Zogam bangzahvei hong pha khin na hia?\nB Muan Ngaihte: Minam vaiin Zogam thumvei hong pha khin ingh. A kahtveina Tuithang dong na pai ingh. A neihveina pen GZA Khawmpi in Tedim nap ha ingh. A thumveina pen Mangkam hilh dingin Tedim mah nap ha leuleu ingh.\nZo Sunni: Nang pen minam it mahmah khat na hihmanin ZNC/ZCD tawh kizopna nei ing hong um ingh. Bang ciang kizopna nein a hia, nong gen thei dia?\nB Muan Ngaihte: ZCD tawh Personal in kizopna nei liang keng. Ahihang minam Party ahihna tawh kei aituam bangin ngaihsun in na kinei sak mahmah ingh. ZCD ih neih pen angtang mahmah ingh. ZCD gualzawhna lungdampihna zong kei mimal in lai na khak ingh. Tedim ka pai tungin Pu Cin Sian Thang leh Pu Gin Kam Lian tawh niangtui dawn khawm in ZCD zumpi na pha ingh. Tuni ciang dong Pu Pau Lun leh Pu Gin Kam Lian tawh Viber panin na kithuza den ungh.\nZo Sunni: Zomi Innkuan USA in ZIUSA min tawh Pu Thang Lian Pau khiangah Zahtaakna leh Pahtawina pia dingin palai hong semsak cih thu na za ingh. Na palai sepna na lawh cing hiam?\nB Muan Ngaihte: ZIUSA te’n Minam ading a mapanna te uh thupisa mahmah ingh. Pu Go Sawm Khup tawh FB leh Viber pan in na kiho zel ungh. Tutung Pu Thang Lian Pau khiangah palai dinga kei sese hong seh uh pen ka lungdam mahmah hi. Palai sepna tawh kisai bel lawhcing mahmah cih ding hi. Pu Thang Lian Pau tawh minam vai tampi tak na kikum thei ungh. Amah zong lungdam lua ahihman in ak hong gawh a, amah tawh ankuang na um khawm thei ungh.\nZo Sunni: ‘Singtanggam’ leh ‘Zogam’ cih tawh kisai nang ngaihsutna nong gen thei diam?\nB Muan Ngaihte: Singtangmi cih ciangin Mualtungmi or Indigenous People cihan hilel hi. Hih pen minam a dingin zat theih hi lo a, Political view tawh zong kituak lo hi. Zomi ih hihmanin ih tenna gam pen Zogam dingin na pom in na kipsak ingh.\nZo Sunni: Zomi it mahmah napi Zomi Party a deih lote nang bangci muh?\nB Muan Ngaihte: Ih minam Party khat lawmlawm thapia lo cihpen haivai kisa mah hi. Ahizongin ZCD ngiim leh tup, ZCD a thupitna hong telpih loh man uh hizaw dingin um mawh ingh. Zomi vive mah ahihman un tuambawl lo in ZCD vai a tel theih ding un genpih ding thupisa ingh. Tulaitak Zomi hinapi ZCD hong deihlote pen amit uh hong keuh theihna dingin itna tawh zawn in thunget sak ding kisamsa ingh.\nZo Sunni: Mailam ah minam ading ngiimna sawmna bang teng nei na hia?\nB Muan Ngaihte: Ka tupbulpi pen a hileh Myanmar-India leh leitungbup Zomite kigawmna dingin Pasian hong makaih bangin nasep sawm ingh.\nZo Sunni: Tuazah ciphot lo dia leh mete. Lungdam mahmah hi. Pasian in na ngiim na sawmna teng hong tangtung sak henla, kum tampi hong cidam sak hen.\nB Muan Ngaihte: Amen. Kei zong lungdam ingh.\n– Zo Sunni Media\nPrevious: Eden Huan a nop ding mahhi ~ Hau Za Cin\nNext: Malaysia in Refugee te hamphatna pia hen\nTaiwan ah zin khatvei lingkik, amasa asi mi 9 phatota, amangcip mi 62\nZolai Simbu Kum 100 Cin Pawi Ah (4) ~ Hau Za Cin\nTedim Post :: 16 August 2014\nNa Naingangyi cih uh bang ahia? ~ Kap Lian\nPalik khatin atanu Motorcycle tawh sangkha in apaipih laitak kikaplum\nZomi Zogam Zopau Zolai ~ Hau Za Cin\nAustralia gamsung aom bualtui khat amel Pink Color tawh kilaih ~ ZD